Diari Oficial de la Generalitat Valenciana


Sumari del DOGV 7934, del 12-12-2016 (2016/9816)

DECRET 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.
-------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2016/11/25/176/dof/vci/html**

### Dades del document

Número de DOGV
:   7934

Data del DOGV
:   12-12-2016

Secció del DOGV
:   I. DISPOSICIONS GENERALS

Número del document
:   2016/9816


Data del document
:   25-11-2016

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * administració regional
    * reglament intern
    * legislació
    * organització administrativa

DECRET 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic. [2016/9816]  
ÍNDEX  
  
Preàmbul  
Títol I. Disposicions generals  
Article 1. Competències de la Conselleria d'Hisenda i Model Econòmic  
Article 2. Òrgans superiors, centres directius i nivell administratiu  
  
Article 3. Institut Valencià de Finances i Institut Valencià d'Administració Tributària  
Article 4. Secretaria Autonòmica de Model Econòmic i Finançament  
Article 5. Nivell directiu de la Secretaria Autonòmica de Model Econòmic i Finançament  
Article 6. Secretaria Autonòmica d'Hisenda  
Article 7. Nivell directiu de la Secretaria Autonòmica d'Hisenda  
Article 8. Intervenció General  
Article 9. Sotssecretaria  
Títol II. Estructura i funcions dels òrgans superiors, del nivell directiu i dels serveis centrals de la Conselleria  
Capítol I. Conseller o consellera  
Secció primera. Disposicions generals  
Article 10. Atribucions del conseller o consellera d'Hisenda i Model Econòmic  
Article 11. Substitucions de la persona titular de la Conselleria i de les persones titulars dels òrgans superiors i centres directius  
Secció segona. Unitats que depenen directament de la persona titular de la Conselleria  
Article 12. Gabinets: Gabinet del conseller o consellera i Subdirecció General del Gabinet Tècnic  
Capítol II. Secretaries autonòmiques  
Secció primera. Secretaria Autonòmica de Model Econòmic i Finançament  
Article 13. Competències de la Secretaria Autonòmica de Model Econòmic i Finançament  
Article 14. Subdirecció General de Finançament Autonòmic i Coordinació Financera  
Article 15. Direcció General del Sector Públic, Model Econòmic i Patrimoni  
Article 16. Unitats administratives de la Direcció General del Sector Públic, Model Econòmic i Patrimoni  
Article 17. Subdirecció General del Sector Públic  
Article 18. Subdirecció General de Model Econòmic  
Article 19. Subdirecció General de Patrimoni  
Article 20. Direcció General de Finançament i Fons Europeus  
Article 21. Unitats administratives de la Direcció General de Finançament i Fons Europeus  
Article 22. Subdirecció General de Projectes i Fons Europeus  
Secció segona. Secretaria Autonòmica d'Hisenda  
Article 23. Competències de la Secretaria Autonòmica d'Hisenda  
  
Article 24. Subdirecció General de Tresoreria  
Article 25. Direcció General de Pressupostos  
Article 26. Unitats administratives de la Direcció General de Pressupostos  
Article 27. Subdirecció General d'Elaboració, Programació Pressupostària i Relacions Financeres amb les Entitats Locals  
Article 28. Subdirecció General de Costos de Personal i Control Financer del Sector Públic Instrumental  
Article 29. Subdirecció General d'Anàlisi i Avaluació de Polítiques de Gasto  
Article 30. Direcció General de Tributs i Joc  
Article 31. Unitats administratives de la Direcció General de Tributs i Joc  
Article 32. Subdirecció General de Tributs  
Article 33. Subdirecció General de Joc  
Article 34. Direcció General de Tecnologies de la Informació i les Comunicacions  
Article 35. Unitats administratives de la Direcció General de Tecnologies de la Informació i les Comunicacions  
Article 36. Subdirecció General de Planificació i Coordinació de Projectes TIC  
Article 37. Subdirecció General de Producció i Consolidació de les TIC Corporatives  
Article 38. Subdirecció General d'Innovació Tecnològica en els àmbits d'Educació, Hisenda i Justícia  
Capítol III. Intervenció General  
Article 39. Competències de la Intervenció General  
Article 40. Estructura orgànica i funcional de la Intervenció General  
  
Capítol IV. Sotssecretaria.  
Article 41. Competències de la Sotssecretaria  
Article 42. Funcions de la Junta Superior de Contractació Administrativa i de la Central de Compres de la Generalitat  
Article 43. Nivell administratiu de la Sotssecretaria  
Article 44. Servei Central de Contractació i Servei de Compres de la Generalitat  
Article 45. Secretaria General Administrativa  
Títol III. Organització territorial  
Article 46. Organització territorial de la Conselleria  
Article 47. Serveis territorials  
Article 48. Direccions territorials  
Article 49. Secretaries territorials  
Disposicions addicionals  
Primera. Competències en matèria de Junta Superior de Contractació Administrativa  
Segona. Competències atorgades per disposicions normatives a la Secretaria General.  
Tercera. Competències en matèria de joc atribuïdes a la Secretaria Autonòmica d'Hisenda, a la Sotssecretaria o a l'extinta Comissió Tècnica de Joc.  
Quarta. Atribució de funcions de l'extint Servei de Joc o de la Secretaria de l'extinta Comissió Tècnica de Joc.  
Cinquena. Funcions en matèria de joc atribuïdes a les direccions territorials  
Sisena. Referències normatives a la Conselleria d'Hisenda i Administració Pública  
Disposició transitòria  
Única. Funcions de les direccions i secretaries territorials d'Alacant i Castelló  
Disposició derogatòria  
Única. Derogació normativa  
Disposicions finals  
Primera. Modificació de l'article 14 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Segona. Desplegament reglamentari  
Tercera. Entrada en vigor  
  
  
PREÀMBUL  
  
El 18 de setembre, per mitjà del Decret 153/2015 el Consell va aprovar el Reglament orgànic i funcional de la Conselleria d'Hisenda i Model Econòmic.  
Transcorreguts ja uns quants mesos des que van ser efectius els nous àmbits competencials d'aquesta Conselleria i després de l'experiència acumulada, cal modificar part de l'estructura orgànica i funcional del departament quant a les unitats administratives de rang superior adscrites als òrgans superiors i centres directius, per les raons següents:  
  
D'altra banda, es considera necessari reordenar l'estructura del nivell administratiu de la Secretaria Autonòmica de Model Econòmic i Finançament amb la creació de la Subdirecció General de Finançament Autonòmic i Coordinació Financera, que dependrà directament de la secretaria autonòmica i de la qual dependran un servei i dos unitats tècniques especialitzades.  
L'objectiu és crear una estructura administrativa, amb un elevat grau de qualificació i capacitació professional, que done un suport tècnic directe i adequat a la Secretaria Autonòmica de Model Econòmic i Finançament en les seues funcions d'impuls de les actuacions de la Generalitat relatives al finançament autonòmic, a la reforma del model de finançament i de negociació de la reforma del sistema de finançament autonòmic.  
En la Direcció General del Sector Públic, Model Econòmic i Patrimoni es crea el Servei d'Anàlisi d'Estructures de Llocs de Treball i Gestió d'Informació del Sector Públic, que obeeix a la necessitat de posar en pràctica i executar de forma eficaç les noves mesures que es volen implantar en el sector públic. Entre altres, s'ocuparà de l'estudi de les estructures de llocs de treball (relacions de llocs de treball o plantilles) de les entitats, en vista a la seua racionalització, així com de donar suport i gestionar la informació referent al sector públic que permeta fer-ne una gestió més eficient, així com una major transparència i prestació de serveis de qualitat al ciutadà.  
  
Raons d'especialitat, eficàcia i economia en la gestió pública justifiquen l'oportunitat de modificar el Decret 153/2015, de 18 de setembre, en matèria de model econòmic. En aquest sentit, es reordena l'estructura del nivell administratiu dependent de Direcció General del Sector Públic, Model Econòmic i Patrimoni per a procedir a la creació de la Subdirecció General de Model Econòmic, de manera que quede garantida l'efectivitat respecte a la finalitat d'impulsar, coordinar i assessorar des de criteris de competència tècnica en les actuacions de la Generalitat relatives al model econòmic.  
D'altra banda, i per a una adequada organització i homogeneïtzació amb la resta de l'estructura organitzativa de la Generalitat, cal distingir l'exercici de les funcions del parc mòbil del Consell de la Generalitat i la seua administració, com a competència de caràcter transversal que afecta la totalitat de les conselleries, d'aquelles exercides en cada una d'elles para a prestació dels serveis de conductors adscrits a aquestes i que formen part dels serveis generals. En conseqüència, les funcions esmentades passen a ser exercides des de l'àmbit de la Sotssecretaria, com en la resta de conselleries.  
Finalment, en aquest centre directiu es crea el Servei Administrador del Complex Logístic i d'Arxiu de la Generalitat, siti a Riba-roja de Túria, davant de la necessitat de comptar amb l'estructura organitzativa adequada per a donar cobertura a les funcionalitats d'arxiu de la Generalitat i de depòsit de béns mobles en el complex esmentat.  
  
En la Direcció General de Finançament i Fons Europeus es reordena i desenvolupa l'estructura del nivell administratiu dependent d'aquest centre directiu amb una nova unitat administrativa, el Servei d'Anàlisi, Ordenació i Suport Tècnic a Procediments dels Programes Operatius, que permetrà el compliment dels objectius següents: la importància de l'impuls i acompanyament als actors socials i econòmics en la captació de finançament UE, la millora de la claredat i transparència en el disseny i gestió de fons estructurals i, finalment, el reforç de la figura coordinadora i directora d'organisme intermedi.  
  
A la Direcció General de Pressupostos li corresponen, a més de les funcions pròpies de l'elaboració i programació pressupostària, l'anàlisi, planificació i avaluació de la despesa pública de la Generalitat, la tutela financera de les entitats locals, la direcció de les nòmines de la Generalitat, així com la tramitació i resolució de tots els assumptes en matèria de pressupostos de la Generalitat.  
En aquest context, la Direcció General de Pressupostos és el centre directiu responsable del control i seguiment del marc general d'equilibri pressupostari de la Generalitat, dins dels principis rectors establits per la Llei Orgànica d'Estabilitat Pressupostària i Sostenibilitat Financera, a través de l'elaboració dels escenaris pressupostaris plurianuals i les polítiques de despesa, que passen a ser el principal element per a l'assignació dels recursos, l'avaluació de la gestió i la consecució dels objectius.  
  
Per al correcte exercici d'aquestes funcions, cal estructurar la Direcció General de Pressupostos en les tres subdireccions generals següents: la Subdirecció General d'Elaboració, Programació Pressupostària i Relacions Financeres amb les Entitats Locals, la Subdirecció General de Costos de Personal i Control Financer del Sector Públic Instrumental i la Subdirecció General d'Anàlisi i Avaluació de Polítiques de Despesa.  
  
En l'àmbit de la Generalitat, les competències relatives a l'aplicació dels tributs i l'exercici de la potestat sancionadora en matèria tributària corresponen a l'Institut Valencià d'Administració Tributària, que va ser creat per la Llei 7/2014, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, el seu estatut es va aprovar pel Decret 84/2015, de 29 de maig, del Consell, i la seua posada en funcionament s'ha produït per l'Ordre 4/2015, de 28 de desembre, de la Conselleria d'Hisenda i Model Econòmic.  
  
El desenvolupament de l'estructura de l'Institut, la fixació de les funcions de cada departament i de les seues unitats administratives dependents, així com la seua posada en funcionament, requereix que en el Reglament orgànic i funcional de la Conselleria d'Hisenda i Model Econòmic, com a conselleria competent en matèria d'hisenda, quede reflectida l'adscripció de l'Institut a la conselleria, s'especifiquen les funcions en matèria tributària de la Direcció General de Tributs i Joc i, en conseqüència, se suprimisquen les unitats administratives que fins ara realitzaven les funcions tributàries que ara s'atribueixen a l'Institut Valencià d'Administració Tributària.  
Per a aconseguir la simplificació administrativa i l'eficiència en la utilització dels recursos públics disponibles, es possibilita que les persones titulars de les direccions i secretaries territorials de la conselleria exercisquen les funcions de les delegacions de l'Institut, en el seu àmbit territorial respectiu.  
S'incorpora a l'estructura de la Sotssecretaria, com a unitat administrativa dependent de la Secretaria General Administrativa, el Servei de Coordinació i Suport Tècnic, que centralitzarà diverses competències que fins ara es trobaven disperses en diversos departaments per a garantir una adequada gestió en les matèries que se li atribueixen, de forma semblant a l'organització vigent en les sotssecretaries de la resta de conselleries.  
Finalment, a fi de garantir la màxima eficàcia de l'acció de govern, es modifica l'article 14 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i s'assigna directament a la Secretaria Autonòmica de Model Econòmic i Finançament l'impuls de la reforma del sistema de finançament i millora del finançament autonòmic, funcions que requereixen l'impuls i coordinació de l'acció del Consell. D'altra banda, a la Direcció General de Finançament i Fons Europeus se li assignen funcions de coordinació del finançament europeu i control i coordinació d'ajudes europees a la Comunitat Valenciana.  
  
Per tant, en aquest moment es considera necessari dictar una nova norma que regule l'estructura orgànica i funcional de la Conselleria d'Hisenda i Model Econòmic, en la qual es determinen les competències que s'atribueixen als òrgans superiors i centres directius i a les unitats administratives de superior rang que s'adscriuen a cada un. Per raons de tècnica normativa, s'estima convenient substituir íntegrament el reglament aprovat per Decret 153/2015, de 18 de setembre, del Consell.  
  
Per tot això, de conformitat amb allò que estableixen els articles 28.c, 64 i següents de la Llei 5/1983, de 30 de desembre, del Consell, a proposta del conseller d'Hisenda i Model Econòmic i amb la deliberació prèvia del Consell, en la reunió del 25 de novembre de 2016,  
  
  
DECRETE  
  
TÍTOL I  
Disposicions generals  
  
Article 1. Competències de la Conselleria d'Hisenda i Model Econòmic  
La Conselleria d'Hisenda i Model Econòmic, com a departament responsable del Consell de la Generalitat en matèries d'hisenda, model econòmic i finançament, sector públic instrumental de la Generalitat, excepte els seus organismes autònoms i els consorcis sanitaris adscrits a aquesta, patrimoni, projectes i fons europeus, i tecnologies de la informació i la comunicació de l'Administració, exerceix en aquestes àrees les màximes competències que legalment té atribuïdes, amb la direcció superior del conseller o consellera, i s'estructura en tres nivells: òrgans superiors, nivell directiu i nivell administratiu.  
  
  
Article 2. Òrgans superiors, centres directius i nivell administratiu  
  
1. Sota l'autoritat del conseller o consellera, la Conselleria d'Hisenda i Model Econòmic està integrada pels òrgans superiors i nivell directiu següents:  
Òrgans superiors:  
Secretaria Autonòmica de Model Econòmic i Finançament  
Secretaria Autonòmica d'Hisenda  
Intervenció General  
Nivell directiu:  
Sotssecretaria  
Direcció General del Sector Públic, Model Econòmic i Patrimoni  
  
Direcció General de Finançament i Fons Europeus  
Direcció General de Pressupostos  
Direcció General de Tributs i Joc  
Direcció General de Tecnologies de la Informació i les Comunicacions  
Direcció General d'Intervenció  
2. El nivell administratiu de la Conselleria està integrat per les unitats dependents dels òrgans superiors, del nivell directiu i, si és el cas, directament del conseller o consellera.  
  
Article 3. Institut Valencià de Finances i Institut Valencià d'Administració Tributària  
1. Depenent directament de la persona titular de la conselleria amb competències en matèria d'hisenda, s'hi adscriu l'Institut Valencià de Finances, el director o directora general del qual, amb rang de secretari autonòmic o secretària autonòmica, assumeix les competències d'aquesta entitat de dret públic.  
2. Depenent directament de la persona titular de la Conselleria d'Hisenda i Model Econòmic, s'hi adscriu l'Institut Valencià d'Administració Tributària, les funcions del qual s'estableixen en el seu estatut, aprovat per Decret 84/2015, de 29 de maig, del Consell.  
  
  
Article 4. Secretaria Autonòmica de Model Econòmic i Finançament  
  
La Secretaria Autonòmica de Model Econòmic i Finançament assumeix les competències que li atribueix l'article 68 de la Llei 5/1983, de 30 de desembre, del Consell, en matèria de l'impuls de la reforma del sector públic de la Generalitat i del model econòmic, impuls de la millora del finançament de la Comunitat Valenciana i negociació de la reforma del sistema de finançament autonòmic, projectes i fons europeus i patrimoni de la Generalitat. Li correspon dirigir i coordinar els centres directius que s'adscriguen a la seua dependència, així com les unitats administratives integrades en aquests.  
  
Article 5. Nivell directiu de la Secretaria Autonòmica de Model Econòmic i Finançament  
Depenent de la Secretaria Autonòmica de Model Econòmic i Finançament, el seu nivell directiu estarà integrat pels òrgans següents:  
  
a) Direcció General del Sector Públic, Model Econòmic i Patrimoni. Assumeix les competències en matèria d'anàlisi, planificació, ordenació, seguiment i avaluació en matèria de reestructuració i racionalització del sector públic instrumental de la Generalitat, excepte els organismes autònoms de la Generalitat i els consorcis sanitaris adscrits a la Generalitat, les de seguiment i control d'aquestes actuacions i les relatives al nou model econòmic, així com les de patrimoni de la Generalitat, la seua gestió immobiliària i econòmica; i el parc mòbil de la Generalitat.  
  
b) Direcció General de Finançament i Fons Europeus. Assumeix les funcions en matèria de coordinació del finançament europeu, control i coordinació d'ajudes europees a la Comunitat Valenciana, promoció del desenvolupament regional en el marc de polítiques regionals de la Unió Europea, fons europeus, així com la seua verificació i control, autorització i control de la participació de la Comunitat Valenciana en projectes europeus.  
  
Article 6. Secretaria Autonòmica d'Hisenda  
La Secretaria Autonòmica d'Hisenda assumeix les competències que li atribueix l'article 68 de la Llei 5/1983, de 30 de desembre, del Consell, en matèria de política pressupostària, tributària, despesa pública, gestió de tresoreria i modernització de l'Administració, així com les relatives a matèria de joc i tutela financera de les entitats locals.  
  
Article 7. Nivell directiu de la Secretaria Autonòmica d'Hisenda  
De la Secretaria Autonòmica d'Hisenda depenen els òrgans directius següents:  
a) Direcció General de Pressupostos. Assumeix les funcions en matèria d'elaboració i programació pressupostària, anàlisi, planificació i avaluació de la despesa pública i tutela financera de les entitats locals.  
  
b) Direcció General de Tributs i Joc. Assumeix les competències relatives a ingressos tributaris, recaptació, gestió i inspecció de tributs i la resta de matèries d'índole fiscal que no corresponguen a l'Institut Valencià d'Administració Tributària en la seua normativa reguladora, així com les relatives a matèria de joc.  
c) Direcció General de Tecnologies de la Informació i les Comunicacions. Assumeix les funcions en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat.  
  
Article 8. Intervenció General  
Sota la dependència directa del conseller o consellera d'Hisenda i Model Econòmic, la Intervenció General, al titular de la qual se li reconeix el rang de secretari autonòmic o secretària autonòmica, assumeix les competències establides en Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 9. Sotssecretaria  
Sota la dependència directa del conseller o consellera d'Hisenda i Model Econòmic, la Sotssecretaria assumeix les competències establides en l'article 69 de la Llei 5/1983, de 30 de desembre, del Consell, així com la Central de Compres de la Generalitat i la Junta Superior de Contractació Administrativa de la Generalitat.  
  
  
Títol II  
Estructura i funcions dels òrgans superiors, del nivell directiu   
i dels serveis centrals de la Conselleria  
  
CAPÍTOL I  
Conseller o consellera  
  
Secció primera  
Disposicions generals  
  
Article 10. Atribucions del conseller o consellera d'Hisenda i Model Econòmic  
1. El conseller o consellera d'Hisenda i Model Econòmic és l'òrgan superior jeràrquic del departament i exerceix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria d'Hisenda i Model Econòmic. Correspondrà, per tant, al conseller o consellera resoldre en última instància els recursos administratius que s'interposen contra resolucions de la Sotssecretaria i de les secretaries autonòmiques, quan no esgoten la via administrativa, llevat de les excepcions establides en les lleis i reglaments.  
  
2. La persona titular de la Conselleria, sota l'autoritat superior del Consell, assumeix la representació orgànica de la Conselleria d'Hisenda i Model Econòmic davant de qualsevol classe d'institucions públiques i privades.  
  
Article 11. Substitucions de la persona titular de la Conselleria i de les persones titulars dels òrgans superiors i centres directius  
1. En els casos d'absència o malaltia de la persona titular de la Conselleria, seran aplicables les disposicions de l'article 12.1.i de la Llei 5/1983, de 30 de desembre, del Consell. Fins que es resolga la substitució, les funcions d'aquell o aquella com a titular del departament, llevat de les que li corresponen com a membre del Consell, seran exercides temporalment per les persones titulars de les secretaries autonòmiques, sotssecretaria i direccions generals, seguint l'ordre previst en l'article 2 d'aquest reglament.  
2. Aquesta ordre serà aplicable, així mateix, a l'efecte de la seua substitució, a les secretaries autonòmiques, sotssecretaria i direccions generals.  
3. El que s'estableix en els paràgrafs anteriors s'entén sense perjudici del que, si és el cas, dispose la persona titular de la Conselleria per mitjà d'una resolució.  
  
  
Secció segona  
Unitats que depenen directament   
de la persona titular de la Conselleria  
  
Article 12. Gabinets: Gabinet del conseller o consellera i Subdirecció General del Gabinet Tècnic  
1. El Gabinet del conseller o consellera és la unitat de suport, assessorament i assistència immediata a la persona titular de la Conselleria d'Hisenda i Model Econòmic, de qui depén directament. El Gabinet té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques, així com les relacions informatives i amb els mitjans de comunicació i el desenvolupament de les funcions que se li encomanen.  
2. Igualment, depenent funcionalment de la persona titular de la Conselleria d'Hisenda i Model Econòmic i orgànicament de la Sotssecretaria, hi ha la Subdirecció General del Gabinet Tècnic, a la qual correspon les funcions relatives a assessorament tècnic, l'elaboració d'informes i estudis, la custòdia i elaboració de documentació, la coordinació i impuls de la tramitació de projectes normatius, la coordinació, supervisió, remissió, custòdia i arxivament dels expedients corresponents als assumptes que s'hagen d'elevar a la Comissió de Secretaris Autonòmics i Sotssecretaris i al Consell per a l'aprovació i coneixement, la tramitació de la publicació de normes i actes de la Conselleria en els diaris oficials, la coordinació i el seguiment parlamentari.  
  
3. La Subdirecció General del Gabinet Tècnic exercirà, en l'àmbit de la Conselleria d'Hisenda i Model Econòmic, com a unitat d'igualtat, amb les funcions establides per acord del Consell de data 28 d'agost de 2015.  
A fi d'aconseguir un funcionament adequat i la millor difusió de les seues accions, es podrà incloure en la seua composició, junt amb els propis, representants d'altres òrgans superiors i directius de la Conselleria d'Hisenda i Model Econòmic.  
4. La Subdirecció General del Gabinet Tècnic s'estructura en els serveis següents:  
4.1. Servei d'Informes i Activitat Parlamentària, al qual corresponen les funcions següents:  
a) Assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la Conselleria, preparant els informes, estudis tècnics i memòries necessàries, i proposar i tramitar les actuacions de la Conselleria relacionades amb l'activitat parlamentària.  
b) El control i seguiment dels informes que, mensualment i trimestralment, s'han de remetre a les Corts Valencianes en compliment del que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i les lleis de pressupostos.  
c) Preparar els assumptes que s'hagen d'elevar al Consell i a la Comissió de Secretaris Autonòmics i Subsecretaris, emetre informes sobre aquests, e trasllat dels seus acords i la custòdia dels certificats d'aquests.  
d) Preparar i tramitar els nomenaments de les persones que, en representació de la Conselleria d'Hisenda i Model Econòmic, han de formar part dels òrgans d'administració de les empreses públiques i institucions i comissions dependents de la Generalitat.  
e) Coordinar i tramitar els projectes normatius i els recursos administratius la resolució dels quals corresponga a la persona titular de la Conselleria d'Hisenda i Model Econòmic.  
4.2. Servei de Documentació, Publicacions i Estadística Departamental, al qual corresponen les funcions següents:  
a) Gestionar les bases de dades documentals d'interés per a la Conselleria, col·laborar en el tractament, organització i recuperació de la documentació rellevant per al desenvolupament de les funcions d'assessorament corresponents a la Subdirecció General del Gabinet Tècnic, proposar i elaborar publicacions i estadístiques en matèria de la Conselleria.  
b) Tramitar la publicació de normes i actes de la Conselleria en els diaris i butlletins oficials.  
  
  
CAPÍTOL II  
Secretaries autonòmiques  
  
Secció primera  
Secretaria Autonòmica de Model Econòmic i Finançament  
  
Article 13. Competències de la Secretaria Autonòmica de Model Econòmic i Finançament  
1. Sota l'autoritat del conseller o consellera, la persona titular de la Secretaria Autonòmica de Model Econòmic i Finançament, assumeix les competències que li atribueix l'article 68 de la Llei 5/1983, de 30 de desembre, del Consell, dirigeix i coordina els centres directius adscrits a la seua dependència, així com les unitats administratives integrades, i respon davant del conseller o consellera de la gestió d'aquelles matèries que té atribuïdes. Du a terme les competències executives següents:  
  
a) Exercir les facultats inherents al sector o activitat de la competència que té encomanada en matèria de l'impuls de la reforma del sector públic de la Generalitat i del model econòmic, impuls de la millora del finançament de la Comunitat Valenciana i negociació de la reforma del sistema de finançament autonòmic, projectes i fons europeus i patrimoni de la Generalitat  
b) Impulsar i coordinar la consecució dels programes i l'execució dels projectes que exercisquen els centres directius sota la seua dependència, controlant i supervisant el compliment dels objectius que fixe el conseller o la consellera.  
c) Qualssevol altres que li atribuïsca la vigent legislació, o se li assigne reglamentàriament.  
2. De la Secretaria Autonòmica de Model Econòmic i Finançament depenen els centres directius següents:  
La Direcció General del Sector Públic, Model Econòmic i Patrimoni  
  
La Direcció General de Finançament i Fons Europeus  
3. Així mateix queda sota la dependència directa de la Secretaria Autonòmica de Model Econòmic i Finançament la unitat administrativa denominada Subdirecció General de Finançament Autonòmic i Coordinació Financera.  
  
Article 14. Subdirecció General de Finançament Autonòmic i Coordinació Financera  
1. La Subdirecció General de Finançament Autonòmic i Coordinació Financera, sota l'autoritat de la persona titular de la Secretaria Autonòmica de Model Econòmic i Finançament, exerceix les funcions enumerades en l'apartat 2 d'aquest article, amb els objectius de contribuir a garantir un finançament suficient i adequat per a les necessitats de finançament de la Generalitat, així com el màxim aprofitament dels recursos disponibles.  
En l'exercici de les seues funcions la Subdirecció General de Finançament Autonòmic i Coordinació Financera dirigeix, controla, coordina i supervisa els serveis i unitats que se li adscriuen en l'apartat 3 d'aquest article.  
2. La Subdirecció General de Finançament Autonòmic i Coordinació Financera exerceix les funcions següents:  
a) Coordinar i promoure l'estudi de les necessitats, alternatives i perspectives de finançament de la hisenda de la Generalitat, per a assessorar els òrgans superiors i directius de la conselleria en la formulació d'estratègies, programes d'actuació i altres instruments de planificació.  
  
b) Assessorar i oferir suport tècnic als òrgans superiors i directius de la conselleria en fòrums i negociacions relatives al model de finançament autonòmic o altres matèries en l'àmbit de les seues competències.  
  
c) Emetre informes sobre les propostes de reforma del sistema de finançament sobre la base de l'estudi del model vigent i l'anàlisi dels diferents models de descentralització fiscal.  
d) Impulsar el coneixement i la difusió de la rellevància del model de finançament de les comunitats autònomes per a assegurar la igualtat d'oportunitats del poble valencià i la possibilitat d'accés als mateixos nivells de prestacions públiques que altres territoris.  
e) Promoure la discussió i difusió de coneixements sobre hisendes territorials i finançament autonòmic.  
f) Establir les directrius per a l'anàlisi i seguiment del finançament autonòmic i l'obtenció de dades per a determinar el seu impacte sobre el nivell de prestació dels serveis públics i sobre els comptes públics autonòmics.  
g) Promoure en l'àmbit de la Generalitat una cultura de l'eficiència i del màxim aprofitament dels recursos a través de propostes en matèria de formació, divulgació i coordinació que afavorisca la conciliació dels objectius de desenvolupament sostenible i promoció social amb els objectius d'estabilitat pressupostària i sostenibilitat financera.  
  
h) Promoure la coordinació i la col·laboració amb altres òrgans i entitats de l'Administració autonòmica, estatal i comunitària en l'exercici de les seues funcions en les matèries que li són pròpies.  
i) Qualsevol altra que li siga encomanada en relació amb les matèries que li són pròpies.  
3. Per al compliment dels seus fins, la Subdirecció General de Finançament Autonòmic i Coordinació Financera, s'estructura en els serveis i unitats següents:  
3.1. Servei de Finançament Autonòmic, al qual correspon l'exercici de les funcions següents:  
a) Anàlisi de les necessitats, condicionants i perspectives de finançament en l'àmbit de la Generalitat.  
b) Anàlisi, seguiment i coordinació del Fons de Compensació Interterritorial i d'altres ingressos procedents de l'Estat o dels seus organismes públics.  
c) Anàlisi de l'impacte del finançament de l'Estat i altres administracions públiques sobre el nivell de prestació dels serveis públics i sobre els comptes públics autonòmics.  
d) Presa de raó de qualsevol proposta de llei o avantprojecte de llei o proposta de disposició, pla, projecte o equivalent que puga comportar la minoració o increment de les necessitats de finançament de la Generalitat, ja siga via disminució o increment de despeses o via increment o disminució d'ingressos.  
e) Anàlisi i valoració dels efectes quantitatius i qualitatius de l'infrafinançament de la Comunitat Valenciana en l'àmbit del sistema de finançament de les comunitats autònomes de règim comú.  
f) Qualsevol altra que li siga encomanada en relació amb les matèries que li són pròpies.  
3.2. Unitat d'Anàlisi i Estudis, amb rang de servei, en matèria de relacions financeres amb altres administracions públiques, a la qual corresponen les funcions següents:  
a) Coordinar i elaborar estudis sobre hisendes territorials, finançament d'hisendes territorials i els diferents models de descentralització fiscal, en col·laboració amb universitats, centres d'investigació i altres organismes.  
b) Demanar dades i realitzar estudis sobre la distribució territorial dels recursos de l'Estat entre les comunitats autònomes, a través tant del model de finançament autonòmic com d'altres fórmules d'intervenció.  
  
c) Realitzar estudis i anàlisi sobre la distribució territorial de la inversió pública del conjunt de les administracions públiques i altres òrgans i entitats públiques a la Comunitat Valenciana.  
d) Estudi i informe, en l'àmbit de les competències de la subdirecció general, de les normes que regulen el procés de transferència i delegació de competències entre administracions públiques.  
e) Qualsevol altra que li siga encomanada en relació amb les matèries que li són pròpies.  
3.3. Unitat d'Anàlisi i Avaluació del Finançament Autonòmic, amb rang de servei, a la qual corresponen les funcions següents:  
a) Anàlisi i estudi de fórmules de planificació, gestió i seguiment de recursos en l'àmbit de la Generalitat. Promoure l'elaboració d'indicadors economicofinancers i de gestió que faciliten el seu seguiment i avaluació.  
b) Anàlisi i proposta de millora, en col·laboració amb els òrgans i entitats gestors i amb altres òrgans de la Conselleria d'Hisenda i Model Econòmic, dels sistemes d'informació, gestió i seguiment dels ingressos finalistes i despesa cofinançada.  
c) Anàlisi i estudi de fonts i fórmules alternatives de finançament de la Generalitat per mitjà de la concertació d'acords, convenis, accions pilot i altres iniciatives amb la resta d'administracions i entitats públiques en matèries de comú interés.  
d) Anàlisi, en l'àmbit de la Generalitat i de la resta d'institucions i entitats, públiques i privades de la Comunitat Valenciana, de les possibilitats de finançament i cofinançament amb l'objectiu d'elaborar estratègies que permeten obtindre la màxima dinamització i aprofitament dels recursos disponibles en el territori de la Generalitat.  
  
e) Qualsevol altra que li siga encomanada en relació amb les matèries que li són pròpies.  
  
Article 15. Direcció General del Sector Públic, Model Econòmic i Patrimoni  
1. La Direcció General del Sector Públic, Model Econòmic i Patrimoni assumeix les competències d'anàlisi, planificació, ordenació, seguiment i avaluació en matèria de reestructuració i racionalització del sector públic instrumental de la Generalitat, excepte els seus organismes autònoms i consorcis sanitaris adscrits a aquesta, les de seguiment i control d'aquestes actuacions i les relatives al desenvolupament del nou model econòmic valencià i, així mateix, les de patrimoni de la Generalitat, la seua gestió immobiliària i econòmica i el parc mòbil de la Generalitat.  
2. Així mateix, li correspon dirigir i coordinar les unitats administratives que s'adscriuen a la seua dependència impulsant i coordinant la consecució dels programes i l'execució dels projectes que exercisquen les unitats administratives que estiguen sota la seua dependència, controlant i supervisant el compliment dels objectius.  
  
Article 16. Unitats administratives de la Direcció General del Sector Públic, Model Econòmic i Patrimoni  
Per al desenvolupament de les seues competències la Direcció General del Sector Públic, Model Econòmic i Patrimoni, s'estructura en les unitats següents:  
Subdirecció General del Sector Públic  
Subdirecció General de Model Econòmic  
Subdirecció General de Patrimoni  
  
Article 17. Subdirecció General del Sector Públic  
1. De la Direcció General del Sector Públic, Model Econòmic i Patrimoni, respecte a les competències d'anàlisi, planificació, ordenació, seguiment i avaluació del sectorpúblic instrumental de la Generalitat, excepte els organismes autònoms de la Generalitat i els consorcis sanitaris adscrits a la Generalitat, depén la Subdirecció General del Sector Públic.  
2. La Subdirecció General del Sector Públic, sota l'autoritat de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 3 d'aquest article, i exerceix fonamentalment les funcions següents:  
a) L'elaboració d'estudis i propostes d'actuació amb vista a la planificació i ordenació en matèria de reestructuració i racionalització del sector públic.  
b) La preparació d'informes preceptius d'acord amb la normativa vigent en matèria de sector públic en l'àmbit de les seues funcions.  
c) El seguiment dels principals indicadors economicofinancers, pressupostaris i de gestió del sector públic a través d'un quadre de comandament i d'un sistema de captació centralitzada d'informació.  
  
d) Amb vista a l'impuls de la reforma del sector públic de la Generalitat, el seguiment de la seua evolució en l'inventari d'ens de la comunitat autònoma, sense perjudici de les funcions atribuïdes a la Intervenció General.  
3. Per al compliment dels seus fins, la Subdirecció General del Sector Públic, s'estructura en els serveis següents:  
3.1. Al Servei de Planificació i Ordenació del Sector Públic li correspon l'exercici de les funcions següents:  
a) L'elaboració d'estudis i propostes sobre polítiques i mesures d'actuació amb vista a la planificació i ordenació en matèria de reestructuració i racionalització del sector públic.  
b) L'elaboració de normativa, propostes d'ordenació i reglamentació del sector públic.  
c) El disseny d'instruccions, directrius i procediments de planificació estratègica i organització que calga implantar en el sector públic.  
d) L'anàlisi de mesures i polítiques desenvolupades per altres administracions públiques entorn del seu sector públic.  
e) La coordinació amb altres nivells de l'Administració de la Generalitat i amb altres administracions públiques en matèria de normativa, reordenació i regulació del sector públic.  
f) La preparació d'informes preceptius d'acord amb la normativa vigent en matèria de sector públic en l'àmbit de les seues funcions.  
g) Qualsevol altra que li siga encomanada o derivada de la normativa aplicable en relació amb les matèries que li són pròpies.  
3.2. Al Servei de Seguiment, Avaluació i Anàlisi Econòmica del Sector Públic li correspon l'exercici de les funcions següents:  
  
a) El seguiment i avaluació de plans, programes, projectes i altres actuacions en matèria de reestructuració i racionalització, així com l'elaboració d'estudis, propostes i plans d'actuació, en especial quant a plans d'actuació i inversions, ingressos i despeses d'explotació.  
  
b) El seguiment dels principals indicadors economicofinancers, pressupostaris i de gestió del sector públic a través d'un quadre de comandament i d'un sistema de captació centralitzada d'informació.  
  
c) El seguiment, l'avaluació i l'anàlisi d'instruccions, directrius, informes preceptius i procediments en les matèries de pressupostació, gestió, control i avaluació que calga implantar en el sector públic, així com la posada en marxa de mesures tendents a la seua coordinació.  
  
d) L'anàlisi i informe dels plans d'acció anual, contractes programa i instruments semblants elaborats per les entitats del sector públic a partir dels límits dels escenaris pressupostaris plurianuals, així com la realització i seguiment d'informes sobre plans, programes, projectes i altres mesures correctores del procés de reestructuració i racionalització.  
  
e) Elaboració i supervisió d'estudis d'impacte sobre l'eficàcia de les mesures d'ordenació i reestructuració del sector públic.  
f) Qualsevol altra que li siga encomanada o derivada de la normativa aplicable en relació amb les matèries que li siguen pròpies.  
3.3. Al Servei d'Anàlisi d'Estructures de Llocs de Treball i Gestió d'Informació del Sector Públic li correspon l'exercici de les funcions següents:  
a) Demanar informació referent al procés d'elaboració i/o modificació de les relacions de llocs de treball (RLT), o instrument semblant, elaborades pels ens del sector públic, així com la definició de procediments i instruccions per a l'elaboració d'aquestes relacions de llocs.  
  
b) Anàlisi i autorització de les relacions de llocs de treball i les seues modificacions, o instrument semblant, elaborades per les entitats obligades a publicar-la.  
c) Proposta de realització d'auditories de personal en aquelles entitats, en què per les seues característiques i circumstàncies, siga aconsellable la fiscalització de la gestió dels recursos humans, amb l'abast que es determine.  
d) Amb vista a l'impuls de la reforma del sector públic de la Generalitat, el seguiment de la seua evolució en l'inventari d'ens de la comunitat autònoma, sense perjudici de les funcions atribuïdes a la Intervenció General.  
e) Manteniment i gestió de la informació del sector públic en la pàgina web de la Generalitat, així com l'anàlisi i la publicació de nous continguts per a proporcionar informació de manera clara, concisa i transparent, en col·laboració amb altres nivells de l'Administració de la Generalitat.  
f) Seguiment de la informació remesa pels ens del sector públic en relació amb les instruccions i sol·licituds que efectue aquesta Direcció General.  
g) Qualsevol altra que li siga encomanada o derivada de la normativa aplicable, així com l'elaboració d'informes, en relació amb les matèries que li siguen pròpies.  
  
Article 18. Subdirecció General de Model Econòmic  
1. De la Direcció General del Sector Públic, Model Econòmic i Patrimoni, respecte a les competències d'anàlisi, planificació, impuls, programació i difusió del nou model econòmic de la Comunitat Valenciana, depén la Subdirecció General de Model Econòmic.  
  
2. La Subdirecció General de Model Econòmic, sota l'autoritat de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com les unitats administratives que se li adscriuen, i exerceix fonamentalment les funcions següents:  
a) Dirigir i coordinar l'elaboració d'anàlisi i estudis sobre el model econòmic de la Comunitat Valenciana, així com la preparació d'informes.  
b) Establir les directrius per a l'obtenció de dades i la resta d'informació sobre el model econòmic i la seua estructuració a través d'un sistema integral d'informació.  
c) Impulsar la coordinació amb altres departaments i organismes de la Generalitat en les actuacions relatives al model econòmic, i actuar com a instrument especialitzat de suport als òrgans col·legiats amb funcions en la matèria.  
d) Realitzar propostes d'actuació amb vista a l'impuls i desenvolupament del nou model econòmic, així com el seguiment de les actuacions dutes a terme.  
e) La difusió de diagnòstics, informes, dades i la resta d'informació que contribuïsca a l'extensió del nou model econòmic.  
3. Per al compliment dels seus fins, la Subdirecció General de Model Econòmic, s'estructura en les unitats administratives següents:  
  
3.1. Unitat d'Anàlisi i Difusió del Model Econòmic, amb rang de servei, a la qual corresponen les funcions següents:  
a) Demanar dades i la resta d'informació sobre el model econòmic i la influència de l'activitat del sector públic en l'economia valenciana.  
b) L'elaboració d'informes sobre l'impacte de les polítiques d'ingressos i despeses públics en l'economia valenciana.  
c) L'elaboració d'instruments de programació econòmica i financera que es relacionen amb la consecució d'acords amb els agents econòmics i socials, en particular per al desenvolupament del nou model econòmic.  
  
d) L'organització de congressos, jornades i simposis i la difusió de diagnòstics i informes que contribuïsquen a la fixació del nou model econòmic.  
e) Qualsevol altra que li siga encomanada en relació amb les matèries que li són pròpies.  
3.2. Unitat de Planificació i Impuls del Model Econòmic, amb rang de servei, a la qual corresponen les funcions següents:  
a) L'elaboració d'informes i plans d'actuació amb vista a millorar l'eficiència, l'eficàcia i la qualitat de les actuacions del finançament públic valencià i l'aplicació dels seus recursos, amb la finalitat que aquestes puguen afavorir la transformació del model econòmic.  
  
b) Proposar mesures que afavorisquen la transformació del model econòmic valencià, des de la perspectiva dels ingressos i despeses públics, perquè siga més sostenible, innovador i competitiu.  
c) Donar suport al conjunt de la Conselleria en la posada en marxa de polítiques que contribuïsquen al canvi de model econòmic i emetre informes sobre les iniciatives que es proposen respecte d'això per altres departaments del Govern Valencià.  
d) L'impuls i coordinació d'iniciatives que contribuïsquen al desenvolupament de la col·laboració entre l'activitat pública i privada, en particular per a la correcció de les deficiències i limitacions estructurals de l'economia de la Comunitat Valenciana.  
e) Qualsevol altra que li siga encomanada en relació amb les matèries que li són pròpies.  
  
Article 19. Subdirecció General de Patrimoni  
1. De la Direcció General del Sector Públic, Model Econòmic i Patrimoni, respecte a les competències referides al patrimoni de la Generalitat, la seua gestió immobiliària i econòmica, així com el parc mòbil de la Generalitat, depén la Subdirecció General de Patrimoni.  
  
2. Sota la supervisió de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que s'hi adscriuen en l'apartat 3 d'aquest article, i exerceix fonamentalment les funcions següents:  
a) La dotació d'edificis administratius per a cobrir les necessitats del Consell.  
b) La coordinació de la redacció de projectes, direcció d'obres i gestió tècnica dels immobles de la Generalitat, així com de la proposta de contractació de les obres i assistències o consultories en obres necessàries amb aquesta finalitat, sense perjudici de les funcions atribuïdes a l'Oficina de Supervisió de Projectes.  
c) El control de l'organització, del funcionament, de la proposta de contractació i de la gestió econòmica i pressupostària de qualssevol altres immobles patrimonials que presten els seus serveis als diferents òrgans de la Generalitat, i la gestió dels quals se li encomane.  
d) Les funcions inherents a la valoració i informació urbanística, relativa als béns immobles sobre els quals és competent el centre directiu.  
e) El control i la supervisió de la gestió del parc mòbil centralitzat del Consell de la Generalitat i la seua administració.  
f) La gestió, organització, funcionament, control i supervisió de la ciutat administrativa 9 d'octubre (CA90).  
g) L'elaboració de plans per a l'optimització econòmica i social del patrimoni de la Generalitat.  
h) La gestió, organització, funcionament, control i supervisió del Complex Logístic i d'Arxiu de la Generalitat a Riba-roja de Túria.  
3. Per al compliment de les funcions mencionades en l'apartat anterior, la Subdirecció General de Patrimoni s'estructura en els serveis següents als quals corresponen les funcions que així mateix s'indiquen.  
  
3.1. Al Servei de Patrimoni Immobiliari li correspon:  
a) La tramitació dels expedients d'adquisició de béns immobles a títol onerós i gratuït; permuta, alienació, explotació i cessions de béns immobles i drets immobiliaris patrimonials.  
b) La tramitació d'expedients d'afectacions i desafectacions, mutacions demanials, adscripcions i desadscripcions, així com les reversions de béns immobles.  
c) La tramitació dels expedients de contractació d'arrendament dels immobles que necessite la Generalitat per al compliment dels seus fins i la modificació, subrogació i resolució dels contractes corresponents.  
  
d) La tramitació d'expedients de declaració d'hereus abintestat i liquidació d'herències procedents d'abintestats.  
e) La regularització registral de béns immobles de la Generalitat.  
f) La coordinació, seguiment i control de les actuacions urbanístiques que afecten els drets sobre béns immobles demanials de la Generalitat.  
g) La gestió de les actuacions urbanístiques que afecten els béns immobles patrimonials de la Generalitat.  
h) L'emissió d'informes preceptius sobre béns immobles quan l'emissió corresponga a la conselleria competent en matèria de patrimoni, i en concret sobre els convenis relacionats amb el patrimoni immobiliari de la Generalitat i sobre les utilitzacions del domini públic.  
  
i) Emissió d'informes d'autoritzacions i concessions de béns immobles previstes en la Llei de Patrimoni sobre béns immobles de domini públic, a excepció dels béns corresponents a la CA9O.  
j) La formació, conservació, actualització i custòdia de l'inventari de béns immobles i drets de la Generalitat.  
k) La investigació i defensa dels béns immobles de la Generalitat, així com la seuaregularització cadastral; i la gestió dels immobles patrimonials no adscrits a un altre departament.  
l) Qualsevol altra que li siga encomanada en relació amb les matèries que li són pròpies.  
3.2. Al Servei de Gestió Immobiliària, li correspon:  
a) La gestió tècnica dels immobles de la Generalitat, assumint a aquest efecte la supervisió, elaboració d'informes, i formulació de propostes, així com l'organització i coordinació de la gestió esmentada.  
  
b) Redactar els projectes i dirigir les obres dels edificis administratius de la Generalitat, o de qualsevol altra àrea que se li encomane.  
  
c) El seguiment, la recopilació i la sistematització de la normativa de caràcter tècnic en relació amb els projectes i obres esmentats.  
d) Coordinar i dirigir el manteniment dels immobles patrimonials de la Generalitat.  
e) Prestar assessorament i suport tècnic en matèria de gestió immobiliària a altres òrgans de la Generalitat, així com coordinar i dirigir, si és el cas, actuacions concretes en la matèria.  
f) L'elaboració d'avanços d'instruccions i recomanacions per a la redacció de projectes d'obres i, si és el cas, d'informes tècnics, així com la redacció i gestió dels projectes tècnics d'obres i construccions; la direcció, seguiment i control de les obres en la seua fase d'execució de construcció, coordinant els equips tècnics responsables, l'elaboració d'estudis de viabilitat i plans d'actuació d'obres; i la coordinació i direcció dels equips tècnics en cas de convenis de col·laboració, tot això referit als immobles adscrits a aquesta Conselleria i de les altres que no tinguen una unitat administrativa equivalent.  
  
g) L'emissió d'informes tècnics de valoració i de taxació dels béns immobles sobre els quals té competència la Direcció General del Sector Públic, Model Econòmic i Patrimoni, així com la seua gestió urbanística.  
h) Qualsevol altra que li siga encomanada en relació amb les matèries que li són pròpies.  
3.3. Al Servei de Gestió Econòmica del Patrimoni i del Parc Mòbil li correspon:  
a) Realitzar les corresponents anotacions en el sistema d'informació comptable de la Generalitat com a conseqüència de qualsevol variació produïda en el patrimoni de la Generalitat que tinga repercussió comptable, d'acord amb les normes i principis establits en el Pla General de Comptabilitat Pública, i atenent els criteris fixats per la Intervenció General.  
b) Elaborar la proposta d'avantprojecte del pressupost anual dels programes de la Direcció General del Sector Públic, Model Econòmic i Patrimoni gestionats a través de la Subdirecció General de Patrimoni, així com la gestió econòmica d'aquests, a excepció de la derivada del servei administrador del CA9O, planificant i controlant les inversions patrimonials de la Generalitat, i fent un seguiment i rendició dels ingressos d'aquesta naturalesa.  
c) La gestió i tramitació de les actualitzacions de les rendes meritades pels immobles que la Generalitat té en règim d'arrendament.  
  
d) La gestió centralitzada de l'Impost sobre Béns Immobles de la Generalitat, incloent-hi el control, la comprovació i el pagament.  
e) El control i la gestió econòmica pressupostària del parc mòbil del Consell i la seua Administració, incloent-hi l'alienació, la cessió, l'assegurament i l'adscripció de tots els vehicles.  
f) La gestió de les peticions de vehicles catalogats del parc mòbil del Consell i la seua Administració, així com les funcions assignades pel Decret 106/2000, de 18 de juliol, del Govern Valencià, pel qual es regula el parc mòbil del Govern Valencià i la seua Administració, i disposicions de desplegament en relació amb l'adquisició, per compra, de vehicles no catalogats del parc mòbil del Consell i la seua Administració o la seua adquisició per arrendament, sense perjudici de les competències que, si és el cas, es determinen en la norma de creació de la Central de Compres de la Generalitat.  
g) El manteniment dels vehicles del parc mòbil centralitzat del Consell i la seua Administració, la programació, autorització i supervisió de les revisions i intervencions de taller que calga fer en aquests vehicles.  
  
h) El manteniment i l'actualització de l'inventari general de tots els vehicles de la Generalitat.  
i) La coordinació de l'inventari de béns mobles, sense perjudici de les competències d'alienació i adquisició corresponents a altres departaments de la Conselleria.  
j) La coordinació de l'inventari d'accions i participacions en el capital de societats mercantils i altres títols valors i la gestió de les competències que la Llei de Patrimoni de la Generalitat atribueix a la conselleria competent en matèria de patrimoni en relació amb aquests títols, així com l'elaboració dels informes en aquest àmbit d'acord amb la normativa vigent.  
k) La gestió de les competències que corresponen a la Direcció General del Sector Públic, Model Econòmic i Patrimoni sobre coordinació en matèria de confecció de propostes d'inventari de drets de propietat incorporal, així com l'emissió de l'informe preceptiu en les alienacions de drets de propietat incorporal.  
l) Qualsevol altra que li siga encomanada en relació amb les matèries que li són pròpies.  
3.4. Al Servei Administrador de la ciutat administrativa 9 d'octubre li corresponen, sense perjudici de les funcions que té assignades la Secretaria General Administrativa de la Conselleria d'Hisenda i Model Econòmic, les funcions següents:  
a) La redacció i seguiment del compliment de la normativa d'organització i funcionament intern.  
b) L'anàlisi de necessitats, impuls i estudi per a la implantació de nous models de gestió.  
c) La coordinació de la gestió, control i supervisió dels serveis generals, dependències i instal·lacions.  
d) El control d'operacions, gestió i resolució de les incidències de manteniment d'instal·lacions.  
e) El seguiment d'actuacions de reforma i/o adequació de l'immoble.  
f) El control, supervisió i seguiment de l'execució del trasllat de personal i mitjans materials al CA90.  
g) L'optiització, redistribució i assignació d'espais.  
h) La tramitació i proposta de resolució de les concessions demanials i autoritzacions d'ocupació emparades en la Llei de Patrimoni de la Generalitat en relació amb el CA90.  
i) La coordinació en el procés d'elaboració de la proposta de l'avantprojecte de pressupostos que afecten els serveis comuns del CA90.  
j) Els projectes, objectius i activitats que se li assignen, així com qualsevol altra que li siga encomanada pels òrgans dels quals depenga orgànicament o funcionalment en relació amb les matèries que li són pròpies.  
3.5. Al Servei d'Administració del Complex Logístic i Arxiu de la Generalitat, li corresponen les següents funcions, sense perjudici de les competències que la Llei 3/2005, de 15 de juny, de la Generalitat, d'Arxius, atribueix a la conselleria competent en matèria de cultura:  
  
a) La coordinació en el procés d'elaboració de la proposta de l'avantprojecte de pressupostos que afecten els serveis comuns del Complex Logístic i d'Arxiu de la Generalitat.  
b) La direcció i gestió tècnica del Complex, incloent-hi la direcció i gestió del manteniment, l'assessorament logístic sobre el disseny dels magatzems i la coordinació entre les diferents conselleries usuàries per a dur a terme una correcta funcionalitat i seguretat integral de l'edifici.  
  
c) La redacció i seguiment del compliment de la normativa d'organització i funcionament intern del Complex.  
d) La coordinació de la gestió, control i supervisió dels serveis generals, dependències i instal·lacions.  
e) El control d'operacions, gestió i resolució de les incidències de manteniment de les instal·lacions.  
f) L'optimització, redistribució i assignació d'espais.  
g) La coordinació de l'ingrés dels documents i les unitats arxivístiques en el Complex per mitjà de l'establiment de criteris unitaris per a la seua entrada.  
h) La conservació de la documentació semiactiva d'ús freqüent o d'ús escàs custodiada en els arxius centrals i la documentació que posseeix valor cultural, de conservació permanent, de l'Arxiu Històric de la Comunitat Valenciana que es custodien al Complex i la supervisió de les condicions de conservació de la documentació que hi ha depositada.  
  
i) La coordinació de l'accés de béns mobles al Complex, la gestió del seu depòsit i el seu inventari i la reassignació, si és el cas, a departaments de la Generalitat interessats en aquests, a excepció dels procedents o vinculats a procediments judicials.  
j) Qualsevol altra que li siga encomanada en relació amb les matèries que li són pròpies.  
  
Article 20. Direcció General de Finançament i Fons Europeus  
1. Sota la direcció i coordinació de la persona titular de la Secretaria Autonòmica de Model Econòmic i Finançament i adscrita a aquesta, la Direcció General de Finançament i Fons Europeus té competències en matèria de coordinació de finançament europeu, control i coordinació d'ajudes europees a la Generalitat, promoció del desenvolupament regional en el marc de polítiques regionals de la Unió Europea, fons europeus, així com la seua verificació i control, autorització, control i seguiment de la participació de la Generalitat en projectes europeus, i exerceix, entre altres, les funcions següents:  
a) Planificar, aplicar i avaluar la política regional que acorde el Consell en el marc establit per la Unió Europea, l'Administració general de l'Estat i el propi de la Generalitat, així com el que es desprenga dels acords i convenis que se subscriguen amb altres administracions i entitats públiques o privades.  
b) Preparar i presentar els projectes d'inversió susceptibles de ser cofinançats amb fons europeus.  
c) Conéixer, difondre, planificar i realitzar el seguiment dels fons estructurals de la UE gestionats pels centres directius de la Generalitat, incloent-hi els corresponents a la Cooperació Territorial Europea.  
  
d) Definir i gestionar els programes d'incentius regionals i autonòmics a la Inversió.  
e) Definir i gestionar el Programa de Desenvolupament Local.  
f) Direcció del Programa Eurodissea de l'Assemblea de Regions d'Europa, com a membre del seu Comité de Direcció, i la seua gestió.  
  
g) Planificar la participació de la Generalitat en el Fons Social Europeu i el Fons Europeu de Desenvolupament Regional, en la seua qualitat d'organisme intermedi dels programes operatius, així com la gestió d'una part d'aquesta.  
h) La coordinació i control de les ajudes públiques concedides per la Generalitat, en el marc de la política de competència de la Unió Europea.  
i) Conéixer, estudiar i coordinar les distintes fonts de finançament comunitari a través de la presència i la participació en les comissions delegades corresponents o altres estructures, i la seua difusió als diferents òrgans gestors de la Generalitat.  
j) Autoritzar i realitzar el seguiment de la participació de la Generalitat en projectes amb finançament europeu.  
  
Article 21. Unitats administratives de la Direcció General de Finançament i Fons Europeus  
Per al desenvolupament de les seues competències, la Direcció General de Finançament i Fons Europeus comptarà amb la Subdirecció General de Projectes i Fons Europeus.  
  
Article 22. Subdirecció General de Projectes i Fons Europeus  
1. La Subdirecció General de Projectes i Fons Europeus, amb la supervisió de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article, i exerceix fonamentalment les funcions següents:  
a) L'atenció a l'objectiu bàsic d'aprofitar al màxim els recursos pressupostaris procedents de la Unió Europea, per mitjà del seu coneixement i difusió, i la garantia del compliment de les polítiques europees en matèria de gestió dels fons, a través de la coordinació dels serveis corresponents de la Subdirecció General.  
b) La coordinació amb les autoritats de gestió i auditoria dels programes operatius i formes d'intervenció comunitàries en què la Direcció General de Finançament i Fons Europeus és organisme intermedi.  
  
c) La coordinació amb altres òrgans de l'Administració autonòmica, estatal i comunitària amb els quals hagen de relacionar-se els serveis en què s'estructura aquesta subdirecció general en relació amb les tasques de caràcter horitzontal que la Direcció General de Finançament i Fons Europeus té encomanades.  
d) L'anàlisi i coordinació de les distintes fonts de finançament comunitari, i la seua difusió als diferents òrgans gestors de la Generalitat, per mitjà de la participació en els òrgans de governança corresponents.  
e) La supervisió general de les actuacions administratives la competència de les quals està atribuïda a la Direcció General.  
f) El seguiment del compliment de les normes reguladores del funcionament administratiu de la Direcció General de Finançament i Fons Europeus.  
g) La supervisió de les tasques de verificació sobre les diferents actuacions cofinançades per fons estructurals.  
h) Planificar, executar i avaluar coordinadament les estratègies d'informació i comunicació dels programes cofinançats amb els fons estructurals.  
i) Coordinar el seguiment dels ingressos procedents de fons competència de la Direcció General.  
j) La promoció i dinamització d'altres programes, així com la participació en qualsevol convocatòria europea que prenga caràcter estratègic per a la Comunitat Valenciana.   
k) Coordinar la programació econòmica regional, que es plasmarà en forma de plans, programes operatius, i altres documents tècnics per a ser presentats, coordinadament amb l'Administració general de l'Estat, als organismes europeus per al cofinançament, demanant prèviament informació als diferents centres gestors.  
l) Coordinació de les diferents fonts de finançament de temàtica europea, per al seu finançament europeu per mitjà d'un altre tipus de fons, convocatòries d'ajudes i/o instruments financers, que periòdicament convoca la Unió Europea.  
2. Per al compliment de les funcions mencionades en l'apartat anterior, la Subdirecció General de Projectes i Fons Europeus s'estructura en els serveis següents, als quals corresponen les funcions que així mateix s'indiquen:  
2.1. Servei de Política Regional de la Unió Europea i la Comunitat Valenciana, al qual corresponen les funcions següents:  
a) Planificar les actuacions de la Generalitat susceptibles de rebre finançament del Fons Europeu de Desenvolupament Regional de la Unió Europea.  
b) Elaborar els programes operatius coordinadament amb l'Administració general de l'Estat i la Comissió Europea, així com els projectes, demanant prèviament informació als diferent gestors.  
  
c) La coordinació de les aplicacions informàtiques adequades, en cooperació amb els serveis corresponents de la Direcció General de Tecnologies de la Informació i les Comunicacions.  
d) L'avaluació dels programes operatius.  
e) El seguiment de les polítiques comunitàries en la matèria.  
f) L'estudi i proposta d'instruccions i coordinació amb el Servei de Verificació per a la deguda organització i coordinació de les tasques que calga realitzar en els centres gestors implicats, vetlant per l'elegibilitat de la despesa.  
g) El control dels ingressos procedents del Fons Europeu de Desenvolupament Regional i la seua incidència en els pressupostos de la Generalitat.  
h) Retre comptes davant de l'Administració general de l'Estat i la Comissió Europea del grau d'execució dels programes operatius.  
i) El suport i organització de l'assistència tècnica.  
j) Conéixer i coordinar totes les fonts de finançament europeu diferents dels fons estructurals i difondre'ls a tots els organismes de la Generalitat, i promoure la seua participació en les diferents convocatòries que es concreten.  
k) Establir objectius quantificats de captació de recursos europeus i realitzar el balanç dels obtinguts finalment.  
l) L'autorització, coordinació i seguiment de projectes europeus en què participe la Generalitat, per a la seua finançament europeu per mitjà d'un altre tipus de fons, convocatòries d'ajudes i/o instruments financers, que periòdicament convoca la Unió Europea.  
m) La coordinació i assistència als òrgans de gestió de les diferents fonts de finançament de temàtica europea.  
n) El coneixement, difusió i assessorament sobre les diferents iniciatives de Cooperació Territorial Europea.  
o) La supervisió de les tasques relacionades amb el punt Interact de València, i en especial els estudis i propostes per a millorar els coneixements, mètodes, sistemes i procediments per a la gestió dels projectes en cooperació amb altres regions i institucions europees en el marc del Programa INTERACT.  
p) Coordinar la programació econòmica regional, que es plasmarà en forma de plans, programes operatius, i altres documents tècnics per a ser presentats, coordinadament amb l'Administració general de l'Estat, als organismes europeus per al cofinançament, demanant prèviament la informació als diferents centres gestors.  
q) Aplicar la política de correcció de desequilibris territorials a la Comunitat Valenciana, per mitjà de l'execució de diferents programes d'incentius al sector privat i a les corporacions locals, com ara els programes d'incentius regionals, incentius autonòmics i el Programa de Desenvolupament Local.  
r) Estudi i tramitació coordinada de les sol·licituds realitzades pels centres gestors d'ajudes de la Generalitat, de l'informe preceptiu i vinculant del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, així com l'elaboració d'aquest per a assegurar la compatibilitat de les ajudes públiques que concedisca la Generalitat amb el que disposa el Tractat de Funcionament de la Unió Europea i resta del dret comunitari derivat.  
s) Supervisar i analitzar els efectes de la compatibilitat dels règims d'ajudes i les ajudes individuals concedides des de l'Administració autonòmica amb la política comunitària de control d'ajudes de l'Estat.  
  
t) El coneixement, la difusió i l'assessorament sobre la normativa comunitària rellevant en matèria d'ajudes públiques, com també l'elaboració dels informes, consultes i al·legacions necessaris a les propostes de nova normativa realitzades per la Comissió Europea.  
u) L'exercici de la resta de funcions que tinga atribuïdes la Direcció General de Finançament i Fons Europeus en relació amb la coordinació i control d'ajudes públiques, en el marc de la política de la competència de la Unió Europea.  
2.2. Servei del Fons Social Europeu, al qual correspon l'exercici de les funcions següents:  
a) Planificar les actuacions de la Generalitat susceptibles de rebre finançament del Fons Social Europeu.  
b) Elaborar els programes operatius coordinadament amb l'Administració general de l'Estat i la Comissió Europea, així com els projectes, demanant prèviament informació als diferents centres gestors.  
  
c) La coordinació de les aplicacions informàtiques adequades, en cooperació amb els serveis corresponents de la Direcció General de Tecnologies de la Informació i les Comunicacions.  
d) El suport i organització de l'assistència tècnica als òrgans gestors.  
  
e) L'avaluació dels programes operatius.  
f) El seguiment de les polítiques comunitàries en la matèria.  
g) L'estudi i proposta d'instruccions i la coordinació amb el Servei de Verificació per a la deguda organització i coordinació de les tasques que calga realitzar en els centres gestors implicats, vetlant per l'elegibilitat de la despesa.  
h) El control dels ingressos procedents del Fons Social Europeu i la seua incidència en els pressupostos de la Generalitat.  
i) La promoció i dinamització dels programes europeus en matèria de formació i integració professional, així com la participació en qualsevol convocatòria europea que tinga com a finalitat el perfeccionament professional.  
j) La gestió del Programa Eurodissea en l'àmbit de la Comunitat Valenciana.  
k) Retre comptes davant de l'Administració general de l'Estat i la Comissió Europea del grau d'execució dels programes operatius, així com d'altres fons europeus la gestió dels quals s'assimile a la del Fons Social Europeu, com és el cas del Fons Europeu d'Adaptació a la Globalització (FEAG) o altres.  
2.3. Servei de Verificació dels Fons Comunitaris, al qual corresponen les funcions següents:  
a) Assegurar el compliment de les normes nacionals i comunitàries aplicables, en particular, sobre la subvencionabilitat de les despeses, la contractació pública, les ajudes estatals (incloses les normes sobre l'acumulació d'ajudes), la protecció del medi ambient i la igualtat d'oportunitats. Tot això sense perjudici de les competències de control financer i comptable atribuïdes a la Intervenció General de la Generalitat.  
  
b) Conéixer els programes operatius, projectes individuals, projectes desenvolupats en cooperació, etc., que en cada moment tinguen atorgat finançament comunitari, per a identificar correctament les operacions que calga seleccionar per verificar-los, així com l'establiment dels mètodes de selecció.  
c) L'establiment dels procediments que calga utilitzar en les verificacions i documentar els mètodes i sistemes.  
d) Portar avant el treball de verificació en els terminis convinguts, en els diferents òrgans gestors de la Generalitat.  
e) Arxivar i conservar degudament tota la documentació relativa a les verificacions, a fi de posar-la a disposició dels òrgans de control de l'Administració general de l'Estat i de la Unió Europea quan aquesta siga requerida.  
f) L'estudi i proposta d'instruccions per a la deguda organització i coordinació de les tasques que calga realitzar en els centres gestors implicats, en coordinació amb els serveis de política regional de la Unió Europea i del Fons Social Europeu.  
g) L'atenció a les visites de control que reba la Generalitat per part dels òrgans de control de la Unió Europea, de l'Administració general de l'Estat o d'altres instàncies, fins al tancament i arxivament definitiu de cada forma d'intervenció comunitària.  
2.4. Servei d'Anàlisi, Ordenació i Suport Tècnic a Procediments dels Programes Operatius, al qual correspon:  
a) La descripció de procediments de l'organisme intermedi.  
b) La identificació de necessitats per al desenvolupament d'aplicacions en la gestió i seguiment del PO per la Direcció General i els departaments gestors.  
c) Anàlisi de necessitats d'informació específica associada al compliment dels indicadors de productivitat i resultats, establint sistemes d'alerta en col·laboració amb la Direcció General de Tecnologies de la Informació i Comunicació.  
d) Analitzar, dissenyar, programar i implantar ferramentes informàtiques per a la gestió, seguiment, control de gestió, control extern de les actuacions dels FE.  
e) Racionalització i simplificació dels tràmits.  
f) Coordinar i impulsar de forma coordinada amb els òrgans gestors les tasques d'avaluació dels programes operatius FEDER i FSE, així com l'elaboració dels documents preceptius.  
g) Coordinar i impulsar de forma coordinada amb els òrgans gestors les tasques de comunicació dels programes operatius FEDER i FSE, així com l'elaboració dels documents preceptius.  
  
Secció segona  
Secretaria Autonòmica d'Hisenda  
  
Article 23. Competències de la Secretaria Autonòmica d'Hisenda  
1. Sota l'autoritat del conseller o consellera, la persona titular de la Secretaria Autonòmica d'Hisenda assumeix les competències que li atribueix l'article 68 de la Llei 5/1983, de 30 de desembre, del Consell, dirigeix i coordina els centres directius adscrits a la seua dependència, així com les unitats administratives integrades, respon davant del conseller o consellera de la gestió d'aquelles matèries que té atribuïdes i du a terme les competències executives següents:  
a) Exercir les facultats inherents al sector o activitat de la competència que té encomanada en matèria de política pressupostària, tributària, despesa pública, gestió de tresoreria, modernització de l'Administració, així com de les relatives a matèria de joc i tutela financera de les entitats locals.  
b) Impulsar i coordinar la consecució dels programes i l'execució dels projectes que exercisquen els centres directius sota la seua dependència, controlant i supervisant el compliment dels objectius que fixe el conseller o la consellera.  
c) Qualssevol altres que li atribuïsca la vigent legislació o se li assignen reglamentàriament.  
2. De la Secretaria Autonòmica d'Hisenda depenen els centres directius següents:  
La Direcció General de Pressupostos  
La Direcció General de Tributs i Joc  
La Direcció General de Tecnologies de la Informació i les Comunicacions  
3. Així mateix, queda sota la dependència directa de la Secretaria Autonòmica d'Hisenda la unitat administrativa denominada Subdirecció General de Tresoreria.  
  
Article 24. Subdirecció General de Tresoreria  
1. La Subdirecció General de Tresoreria atén l'objectiu bàsic de gestionar i administrar tots els recursos financers de la Generalitat i les seues entitats autònomes, així com la gestió de tresoreria i disponibilitats líquides del sector públic de la Generalitat.  
2. Corresponen a la Subdirecció General de Tresoreria les funcions establides per a la Tresoreria en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. La Subdirecció General de Tresoreria s'estructura en els serveis següents, als quals corresponen les funcions que així mateix s'indiquen:  
  
3.1. Servei de Gestió de Pagaments, que té atribuïdes les funcions següents:  
a) La coordinació i seguiment de les actuacions necessàries per a assegurar la correcta gestió dels pagaments de la Tresoreria de la Generalitat, en les seues diferents modalitats.  
b) L'elaboració d'informes i coordinació de l'emissió d'informació relacionada amb l'execució de pagaments i amb deutes a proveïdors, dirigits a altres òrgans de les administracions autonòmica o estatal, o als ciutadans.  
c) Gestionar l'execució d'ordres d'embargament que haja de realitzar la Generalitat a instàncies d'òrgans judicials o administratius.  
d) Realitzar les formalitzacions comptables de pagaments i ingressos. Gestionar les compensacions comptables amb tercers que no siguen entitats locals ni derivades de deutes tributaris.  
e) Gestionar el compliment de les obligacions fiscals de la Generalitat com a subjecte passiu tributari, en la seua relació amb l'Agència Estatal d'Administració Tributària, i impulsar procediments que avalen la qualitat de la informació fiscal de la Generalitat.  
f) Coordinar la comunicació de la Generalitat amb l'Agència Estatal d'Administració Tributària en matèria d'obligacions fiscals.  
g) La coordinació i seguiment de les actuacions per a la correcta gestió dels avals i fiances a favor de la Generalitat, i de la Caixa General de Depòsits.  
3.2. Servei de Gestió Financera, que té atribuïdes les funcions següents:  
a) La coordinació i seguiment de totes les actuacions necessàries per a assegurar la correcta gestió dels ingressos de la Tresoreria de la Generalitat.  
b) Les relacions, comunicacions i gestió diària amb les entitats financeres.  
c) La proposta i desenvolupament de la planificació de l'endeutament de la Tresoreria a curt termini, de disposició i consignació de recursos financers entre les entitats de crèdit, així com del funcionament normal dels productes i comptes gestionats per la Tresoreria.  
d) La gestió de totes les actuacions necessàries per a l'obtenció del finançament a curt termini per a assegurar la liquiditat suficient de la Tresoreria, i per a cobrir, totalment o parcialment, riscos de tipus d'interés o d'un altre tipus inherents a les operacions de Tresoreria.  
e) Impulsar la instauració de procediments de gestió coordinada dels fons de tresoreria del sector públic valencià.  
  
Article 25. Direcció General de Pressupostos  
Sota la direcció i coordinació de la persona titular de la Secretaria Autonòmica d'Hisenda i adscrita a aquesta, la Direcció General de Pressupostos és el centre directiu al qual corresponen les competències en matèria d'elaboració i programació pressupostària, anàlisi, planificació i avaluació de la despesa pública de la Generalitat i tutela financera de les entitats locals i, en concret, la tramitació i resolució de tots els assumptes que les disposicions vigents atribueixen a la Conselleria d'Hisenda i Model Econòmic en matèria de pressupostos de la Generalitat. Així mateix, correspon a la Direcció General de Pressupostos la direcció de les nòmines de la Generalitat.  
  
Article 26. Unitats administratives de la Direcció General de Pressupostos  
Per al desenvolupament de les seues competències la Direcció General de Pressupostos s'estructura en les unitats següents:  
Subdirecció General d'Elaboració, Programació Pressupostària i Relacions Financeres amb les Entitats Locals  
Subdirecció General de Costos de Personal i Control Financer del Sector Públic Instrumental  
Subdirecció General d'Anàlisi i Avaluació de Polítiques de Despesa  
  
  
Article 27. Subdirecció General d'Elaboració, Programació Pressupostària i Relacions Financeres amb les Entitats Locals  
1. La Subdirecció General d'Elaboració, Programació Pressupostària i Relacions Financeres amb les Entitats Locals, sota l'autoritat de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article, i exerceix fonamentalment les funcions següents:  
a) Planificació pressupostària plurianual i coordinació del procés d'elaboració pressupostària anual.  
b) Planificació i coordinació dels diferents aspectes de caràcter pressupostari, comuns al sector públic.  
c) Coordinació dels processos de tancament comptable de l'exercici i liquidació pressupostària, en col·laboració amb la Intervenció General  
  
d) Anàlisi i seguiment dels ingressos i coordinació financera i pressupostària amb l'Administració de l'Estat i altres administracions públiques.  
e) Anàlisi i tramitació de les modificacions pressupostàries.  
f) La gestió de totes aquelles funcions que, en matèria de tutela financera de les entitats locals, atribueix a les comunitats autònomes la normativa de caràcter bàsic en matèria d'estabilitat pressupostària i sostenibilitat financera.  
g) La gestió dels expedients relatius a l'autorització d'operacions de crèdit a llarg termini, en els termes i condicions establits en l'article 51 de l'Estatut d'Autonomia de la Comunitat Valenciana i en els articles 48 i següents del Text Refós de la Llei Reguladora de les Hisendes Locals, aprovat pel Reial Decret Legislatiu 2/2004, de 5 de març, i normativa de desplegament.  
h) Anàlisi, avaluació i tramitació dels expedients de compensació de deutes que afecten entitats locals i es regulen en el Decret 17/2015, de 6 de febrer, del Consell, pel qual s'estableix el procediment per a la compensació d'ofici dels deutes contrets per les entitats locals de la Comunitat Valenciana i el seu sector públic.  
2. Per al compliment de les funcions mencionades en l'apartat anterior, la Subdirecció General d'Elaboració, Programació Pressupostària i Relacions Financeres amb les Entitats Locals s'estructura en els serveis següents, als quals corresponen les funcions que així mateix s'indiquen:  
  
2.1. Servei d'Elaboració i Programació Pressupostària, que té atribuïdes les funcions següents:  
a) Coordinació del procés d'elaboració de l'avantprojecte de llei de pressupostos de la Generalitat, així com el desenvolupament, l'anàlisi i, si és el cas, la implantació de noves tècniques d'elaboració del pressupost.  
b) Coordinació de l'elaboració del Pla d'Estabilitat Financera i actualització d'aquest.  
c) Coordinar les actuacions competència de la Direcció General de Pressupostos durant el procés de tancament i liquidació de l'exercici.  
d) Estudi, anàlisi i seguiment dels recursos del sector públic valencià en coordinació, quan procedisca, amb el servei de Finançament Autonòmic.  
e) Coordinar les relacions financeres amb altres administracions i ens públics en cooperació, quan siga procedent, amb el Servei de Finançament Autonòmic.  
f) Propostes de formalització dels ingressos de la Generalitat  
2.2. Servei d'Administració del Pressupost, que té atribuïdes les funcions següents:  
a) Anàlisi i tramitació de les modificacions i ajustos pressupostaris de la Generalitat.  
b) Coordinació de les actuacions competència de la Direcció General de Pressupostos durant el procés d'obertura de l'exercici.  
c) Seguiment de l'evolució de l'execució dels crèdits pressupostaris.  
  
d) Coordinació amb els òrgans responsables de la gestió econòmica existents en les diferents conselleries.  
2.3. Servei d'Ordenació de les Relacions Financeres amb les Entitats Locals i Coordinació Juridicopressupostària, que té atribuïdes les funcions següents:  
a) Anàlisi, avaluació i tramitació dels expedients de compensació de deutes contrets per les entitats locals regulats en el Decret 17/2015, de 6 de febrer, del Consell, pel qual s'estableix el procediment per a la compensació d'ofici dels deutes contrets per les entitats locals de la Comunitat Valenciana i el seu sector públic.  
b) Elaboració dels informes previstos en l'article 26 de la Llei 1/2015, de 6 de febrer, de la Generalitat d'Hisenda Pública, del Sector Públic Instrumental i de Subvencions.  
c) Coordinació de totes les actuacions necessàries per a la preparació del text articulat de l'avantprojecte de llei anual de pressupostos.  
d) Formalització administrativa i comptable de les transferències relatives a la participació dels municipis en els tributs de l'Estat i la participació de les diputacions en els tributs de l'Estat i en la recaptació obtinguda per l'Organisme Nacional de Loteries i Apostes de l'Estat.  
  
e) Suport jurídic a totes les actuacions realitzades en l'àmbit competencial de la Direcció General de Pressupostos.  
2.4. Servei de Tutela Financera d'Entitats Locals, que té atribuïdes les funcions següents:  
a) Tramitació i seguiment dels expedients administratius que es deriven de l'exercici de les funcions que la normativa de caràcter bàsic en matèria d'estabilitat pressupostària i sostenibilitat financera atribueix a les administracions autonòmiques en matèria de tutela financera de les entitats locals.  
b) Anàlisi i avaluació dels expedients administratius relatius a l'autorització d'operacions d'endeutament de les entitats locals, en els termes que preveuen els articles 48 i següents del Text Refós de la Llei Reguladora de les Hisendes Locals, aprovat pel Reial Decret Legislatiu 2/2004, de 5 de març, i la normativa de desplegament.  
  
c) Anàlisi i preparació de l'informe de sostenibilitat financera a què es refereix l'article 7.4 de la Llei 7/1985, de 2 d'abril, Reguladora de les Bases de Règim Local.  
  
Article 28. Subdirecció General de Costos de Personal i Control Financer del Sector Públic Instrumental  
1. La Subdirecció General de Costos de Personal i Control Financer del Sector Públic Instrumental, sota l'autoritat de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article, i exerceix fonamentalment les funcions següents:  
  
a) Seguiment de l'evolució de les despeses del sector públic instrumental i proposta de mesures de gestió basades en els principis d'eficiència i economia.  
b) Anàlisi de la política retributiva en col·laboració amb els departaments responsables dels recursos humans de la Generalitat  
c) Coordinació i control dels processos de nòmines del personal al servei de la Generalitat i la resta d'òrgans de l'Administració autonòmica, així com dels costos socials vinculats a aquests.  
2. Per al compliment de les funcions mencionades en l'apartat anterior, la Subdirecció General de Costos de Personal i Control Financer del Sector Públic Instrumental s'estructura en els serveis següents, als quals corresponen les funcions que així mateix s'indiquen:  
  
2.1. Servei d'Avaluació de Costos de Personal, que té atribuïdes les funcions següents:  
a) Anàlisi, avaluació i validació dels pressupostos relatius a despeses de capítol I dels diferents sectors de personal al servei de la Generalitat i de les corresponents relacions de llocs de treball.  
b) Anàlisi, informe i seguiment en l'aplicació de totes aquelles actuacions administratives de les quals es deriven conseqüències econòmiques en matèria de retribucions i indemnitzacions del personal al servei de la Generalitat.  
c) Emissió dels informes preceptius previstos en la legislació vigent que afecten costos de personal, tant per la variació de plantilles com per la modificació de les condicions retributives del personal al servei de la Generalitat.  
d) L'estudi i quantificació dels costos del personal actiu, així com l'establiment dels mecanismes d'informació sobre aquests costos.  
  
2.2. Servei de Control Financer del Sector Públic Instrumental, que té atribuïdes les funcions següents:  
a) Anàlisi i avaluació dels pressupostos dels organismes autònoms, entitats de dret públic, societats mercantils, fundacions del sector públic i consorcis adscrits a la Generalitat, que es troben sota la dependència o vinculació de l'Administració de la Generalitat o d'altres ens del seu sector públic, amb vista a determinar la seua consistència i impacte econòmic en el pressupost de la Generalitat.  
  
b) Seguiment de la informació remesa pels organismes autònoms, entitats de dret públic, societats mercantils, fundacions del sector públic i consorcis adscrits a la Generalitat, que es troben sota la dependència o vinculació de l'Administració de la Generalitat o d'altres ens del seu sector públic, pel que fa a l'execució de pressupost anual, així com els diferents informes que es remeten pels òrgans responsables del control financer.  
c) Realització d'informes preceptius d'acord amb la normativa vigent en matèria de gestió pressupostària i en el marc dels compromisos i obligacions assumits en la Llei Orgànica d'Estabilitat Pressupostària i Sostenibilitat Financera, l'anàlisi dels objectius i actuacions, de la seua coherència amb les polítiques de despesa i l'avaluació de la incidència pressupostària dels organismes autònoms, entitats de dret públic, societats mercantils, fundacions del sector públic i consorcis adscrits a la Generalitat, que es troben sota la dependència o vinculació de l'Administració de la Generalitat o d'altres ens del seu sector públic.  
  
d) Anàlisi, avaluació i validació dels pressupostos relatius a despeses de capítol I de les diferents entitats que componen el sector públic instrumental  
e) Anàlisi, informe i seguiment de les modificacions de les condicions retributives, així com de totes aquelles situacions de les quals es deriven conseqüències econòmiques en matèria de retribucions i indemnitzacions del personal al servei del sector públic instrumental.  
f) L'estudi i quantificació dels costos del personal actiu del sector públic instrumental, així com l'establiment dels mecanismes d'informació sobre aquests costos.  
g) Elaboració de les propostes d'autorització de la massa salarial dels convenis o acords col·lectius del personal laboral i la resta d'informes preceptius en matèria de personal, en els termes establits per la legislació vigent.  
h) Anàlisi, avaluació i tramitació dels expedients de retenció de pagaments en relació amb deutes contrets per persones jurídiques, privades o públiques, amb les persones jurídiques que conformen el sector públic, en els termes establits en la llei anual de pressupostos de la Generalitat.  
2.3. Servei de Coordinació de Nòmines, que té atribuïdes les funcions següents:  
a) Coordinació i control dels processos de nòmines del personal al servei de la Generalitat i la resta d'òrgans de l'Administració autonòmica, així com dels costos socials vinculats a aquests i elaboració de les normes i directrius per a la confecció de la nòmina, així com de les seues incidències i variacions, de tot el personal al servei de la Generalitat.  
b) Realització de propostes de millora de les aplicacions implicades en la gestió del pagament de retribucions.  
c) Informació i formació d'usuaris del sistema de nòmina, i de coordinació d'aquests amb el Servei d'Aplicacions d'Hisenda de la Direcció General de Tecnologies de la Informació i les Comunicacions.  
  
d) Coordinació, gestió, control i pagament de les assegurances socials, mutualitats i drets passius, així com el seguiment dels processos d'incapacitat temporal.  
e) Tramitació dels expedients de reintegrament i de compensació de deutes per errors materials en la nòmina del personal al servei de la Generalitat.  
  
Article 29. Subdirecció General d'Anàlisi i Avaluació de Polítiques de Despesa  
1. La Subdirecció General d'Anàlisi i Avaluació de Polítiques de Despesa, sota l'autoritat de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article, i exerceix fonamentalment les funcions següents:  
a) Anàlisi de les polítiques de despesa que permeten la presa de decisions respecte a l'establiment d'objectius i prioritats en la planificació pressupostària.  
b) Propostes de modernització dels processos de gestió pressupostària que redunden en una major eficiència i economia d'aquests.  
  
c) Impuls i proposta d'iniciatives que continguen mesures i procediments tendents a propiciar una major racionalització dels programes d'ingressos i despeses públics.  
d) Seguiment dels marcs pressupostaris i dels plans d'estabilitat financera elaborats per la Generalitat per al control de l'equilibri pressupostari i la sostenibilitat financera  
2. Per al compliment de les funcions mencionades en l'apartat anterior, la Subdirecció General d'Anàlisi i Avaluació de Polítiques de Despesa s'estructura en els serveis següents, als quals corresponen les funcions que així mateix s'indiquen:  
2.1. Servei d'Estudis i Anàlisi de la Despesa Pública  
a) Seguiment i avaluació de les polítiques de despesa, proposant les mesures tendents a la correcció de desequilibris en el compliment dels objectius, així com, si és el cas, a la reassignació de recursos que permeten una optimització de la despesa pública.  
b) Anàlisi i seguiment dels objectius fixats en la llei de pressupostos, així com de l'aplicació de les dotacions que els hagen sigut assignades.  
c) Seguiment de l'execució pressupostària de despeses i ingressos amb la finalitat d'analitzar l'escenari de consolidació pressupostària i controlar el possible dèficit no financer.  
d) Seguiment de l'execució dels marcs pressupostaris aprovats pel Consell i dels plans d'estabilitat financera elaborats per la Generalitat per al control de l'equilibri pressupostari.  
e) Anàlisi, avaluació i emissió d'alertes primerenques de les desviacions de les polítiques sectorials de despesa per al compliment dels objectius d'estabilitat pressupostària.  
f) Anàlisi de la distribució territorial dels projectes d'inversió.  
g) Elaboració d'estudis relacionats amb la formulació i seguiment dels objectius de la política pressupostària.  
h) Estudi comparat dels pressupostos de l'Administració general de l'Estat i de la resta de comunitats autònomes.  
2.2. Servei de Seguiment d'Ingressos i Despeses amb Finançament Afectat  
a) Projeccions a mig i llarg termini d'ingressos i despeses de la Generalitat.  
b) Seguiment de l'evolució i execució dels ingressos reflectits en els pressupostos i l'elaboració dels estudis i propostes necessaris per al control adequat d'aquests ingressos, dins de les directrius marcades pel Consell.  
c) Formular propostes d'implantació de noves tècniques d'anàlisi i metodologia pressupostària, així com la reformulació de processos i aplicacions de gestió.  
d) Anàlisi i seguiment de les polítiques de despesa cofinançades amb fons externs, amb especial atenció a l'evolució equilibrada d'aquestes despeses.  
e) Elaboració d'estudis d'impacte de mesures d'ajust d'ingressos i despeses de la Generalitat.  
  
Article 30. Direcció General de Tributs i Joc  
Sota la direcció i coordinació de la persona titular de la Secretaria Autonòmica d'Hisenda i adscrita a aquesta, la Direcció General de Tributs i Joc és el centre directiu al qual corresponen totes les funcions que la Generalitat té atribuïdes en matèria d'ingressos tributaris i la resta de matèries d'índole fiscal, que no estiguen atribuïdes a l'Institut Valencià d'Administració Tributària en la seua normativa reguladora, així com en matèria de joc, incloent-hi, entre altres, les següents:  
  
a) L'estudi i elaboració de les normes autonòmiques relatives a ingressos de naturalesa tributària o de preus públics, l'emissió d'instruccions i circulars per al seu compliment, i la interpretació d'aquestes normes, a través de la resolució de consultes o emissió d'informes.  
  
b) L'anàlisi, estudi i informe d'aquelles qüestions de caràcter fiscal que afecten directament o indirectament la Comunitat Valenciana i l'elaboració de les propostes de política fiscal.  
c) L'elaboració de les estimacions pressupostàries d'ingressos la gestió dels quals siga de competència de la Generalitat i de la memòria de beneficis fiscals del pressupost de la Generalitat, així com el control del nivell d'execució dels ingressos de dret públic i dels beneficis fiscals de la Generalitat.  
d) L'avaluació de les propostes dels plans plurianuals de gestió i dels programes anuals d'actuació de l'Institut Valencià d'Administració Tributària per a elevar-los a l'aprovació per la persona titular de la conselleria, i l'avaluació de les propostes i iniciatives de millora que efectuen els òrgans competents d'aquest institut en l'àmbit de la planificació i programació de la seua activitat.  
  
e) La participació ordinària, en representació de la Generalitat, en els òrgans de coordinació entre administracions tributàries en l'àmbit de l'aplicació dels tributs o de coordinació normativa en matèria tributària, quan no corresponguen a la persona titular de la conselleria competent en matèria d'hisenda.  
f) L'elaboració de les propostes de resolució de reclamacions economicoadministratives en matèria de tributs, dels procediments de nul·litat de ple dret o declaració de lesivitat dels actes dictats en matèria tributària o dels procediments, recursos o reclamacions que corresponguen en l'àmbit de tributs o de preus públics al titular de la conselleria competent en matèria d'hisenda.  
g) L'elaboració de les propostes de contestació a les queixes presentades en matèria tributària davant del Defensor del Poble, el Sindic de Greuges o les altres institucions de defensa dels drets dels ciutadans o dels contribuents.  
h) L'elaboració d'informes per a determinar la postura del Consell en relació amb iniciatives parlamentàries amb incidència en l'àmbit fiscal.  
i) La supervisió del sistema d'atenció de queixes, suggeriments i altres instruments de control de qualitat i avaluació dels serveis en l'àmbit tributari, i la proposta de contestació de les queixes formulades en l'àmbit de funcions de la Direcció General.  
j) L'elaboració dels models de declaració de tributs o preus públics de competència de la Generalitat.  
k) El manteniment de la informació dels portals tributaris i d'altres instruments d'assistència, divulgació i informació en matèria tributària.  
  
l) Resoldre els recursos que s'interposen contra les resolucions de la Subdirecció General de Joc, els actes de les quals no esgoten la via administrativa.  
m) Efectuar les funcions corresponents a les competències que la Llei 4/1988, de 3 de juny, del Joc de la Comunitat Valenciana, i la resta de normes específiques en matèria de joc assignen a la conselleria competent en matèria d'hisenda, i que no estiguen atribuïdes expressament a altres òrgans per norma legal o reglamentària.  
n) Qualssevol altres que li atribuïsca la vigent legislació, o se li assignen reglamentàriament.  
  
Article 31. Unitats administratives de la Direcció General de Tributs i Joc  
L'exercici de les funcions de la Direcció General de Tributs i Joc es durà a terme per mitjà de les unitats administratives següents:  
  
Subdirecció General de Tributs  
Subdirecció General de Joc  
  
Article 32. Subdirecció General de Tributs  
1. La Subdirecció General de Tributs, sota la supervisió de la persona titular de la Direcció General, dirigeix, controla, coordina i supervisa l'execució dels projectes, objectius o activitats que se li assignen, així com els serveis que se li adscriuen en l'apartat 2 d'aquest article, i exerceix, fonamentalment, les funcions següents:  
a) Suport i assessorament a la direcció general competent en matèria de tributs per a l'exercici adequat de les seues funcions directives.  
  
b) Organització, supervisió i impuls de totes les seues unitats administratives.  
c) Les relacions amb altres òrgans de l'Administració autonòmica i amb altres administracions públiques o entitats públiques o privades en l'àmbit de les funcions tributàries de la Direcció General.  
d) La proposta d'anàlisi i informes sobre aquelles qüestions de caràcter fiscal que afecten directament o indirectament la Comunitat Valenciana.  
e) La proposta de les estimacions pressupostàries d'ingressos la gestió dels quals siga de competència de la Generalitat i de la memòria de beneficis fiscals del pressupost de la Generalitat, així com el control del nivell d'execució dels ingressos de dret públic i dels beneficis fiscals de la Generalitat.  
f) L'avaluació de les propostes dels plans plurianuals de gestió i dels programes anuals d'actuació de l'Institut Valencià d'Administració Tributària per a la seua elevació a l'aprovació per la persona titular de la conselleria, i l'avaluació de les propostes i iniciatives de millora que efectuen els òrgans competents d'aquest institut en l'àmbit de la planificació i programació de la seua activitat.  
  
2. Per al compliment de les funcions mencionades en l'apartat anterior, la Subdirecció General de Tributs s'estructura en els serveis següents, als quals corresponen les funcions que així mateix s'indiquen:  
  
2.1. Servei d'Elaboració Normativa i Planificació, que té a càrrec seu la realització de les funcions següents:  
a) L'estudi, elaboració i proposta a la Subdirecció General de Tributs de les normes autonòmiques relatives a ingressos de naturalesa tributària, preus públics o fiances d'arrendaments urbans o de prestació de serveis i subministraments complementaris, incloent-hi l'elaboració de les memòries justificatives i economicofinanceres requerides a aquest efecte per la normativa aplicable.  
b) L'elaboració i proposta a la Sbdirecció General de Tributs d'instruccions i circulars per al compliment de normes autonòmiques, i la contestació de consultes escrites o emissió d'informes per a la interpretació d'aquelles.  
c) El suport i assessorament a la Subdirecció General de Tributs en l'exercici de les funcions que li atribueixen a aquesta última les lletres d, e i f de l'apartat 1 d'aquest article.  
d) L'elaboració d'informes per a determinar la postura del Consell en relació amb iniciatives parlamentàries amb incidència en l'àmbit fiscal.  
e) Seguiment de les normes que en matèria tributària, preus públics i de fiances d'arrendaments urbans o de prestació de serveis i subministraments complementaris, siguen promulgades, als efectes de la compilació i difusió.  
f) Qualssevol altres que, en el marc de les seues respectives funcions, encomanen al servei la Direcció General de Tributs i Joc o la Subdirecció General de Tributs.  
2.2. Servei de Normalització i Reclamacions, al qual corresponen les funcions següents:  
a) L'elaboració de les propostes de resolució de reclamacions economicoadministratives en matèria de tributs, dels procediments de nul·litat de ple dret o declaració de lesivitat dels actes dictats en matèria tributària o dels procediments, recursos o reclamacions que corresponguen en l'àmbit de tributs o de preus públics al titular de la conselleria competent en matèria d'hisenda, així com de les propostes dels recursos contenciosos administratius en matèria tributària dirigides a l'Advocacia de la Generalitat.  
b) L'elaboració de les propostes de contestació a les queixes presentades en matèria tributària davant del Defensor del Poble, el Síndic de Greuges o les altres institucions de defensa dels drets dels ciutadans o dels contribuents.  
c) La supervisió del sistema d'atenció de queixes, suggeriments i altres instruments de control de qualitat i avaluació dels serveis en l'àmbit tributari, i la proposta de contestació de les queixes formulades en l'àmbit de funcions de la Subdirecció General.  
d) La formulació de propostes d'aprovació dels models de declaració i autoliquidació dels recursos de dret públic de la hisenda pública valenciana.  
e) La supervisió i manteniment dels portals tributaris, repositoris electrònics, manuals d'atenció i dels altres instruments de normalització, assistència, divulgació i informació en matèria tributària.  
  
f) Manteniment del fons documental de la Subdirecció General i formulació, si és el cas, de proposta d'adquisició del fons documental esmentat.  
g) Qualssevol altres que, en el marc de les seues respectives funcions, encomanen al servei la Direcció General de Tributs i Joc o la Subdirecció General de Tributs.  
  
Article 33. Subdirecció General de Joc  
1. La Subdirecció General de Joc, sota l'autoritat de la persona titular de la Direcció General de Tributs i Joc, dirigeix, controla, coordina i supervisa l'execució dels projectes, objectius o activitats que se li assignen, així com els serveis i unitats administratives que se li adscriuen en l'apartat 2 d'aquest article.  
Així mateix, dependran funcionalment d'aquesta subdirecció general les unitats administratives de joc de les direccions territorials d'Hisenda i Model Econòmic.  
2. Per al compliment de les funcions mencionades en l'apartat anterior, la Subdirecció General de Joc s'estructura en els serveis següents, als quals corresponen les funcions que així mateix s'indiquen:  
  
2.1. Servei d'Autoritzacions i Homologacions de Joc, al qual correspon les funcions següents:  
a) Programar, promoure i tramitar els expedients administratius en matèria de joc.  
b) Coordinar i impulsar la gestió en matèria de joc de les direccions territorials d'Hisenda i Model Econòmic, així com cooperar en la recaptació i inspecció de la tributació de joc.  
c) Programar, coordinar i impulsar les inspeccions en matèria de joc.  
d) Gestionar el registre de prohibicions d'accés als establiments de joc.  
e) Totes les altres que, en el marc de les funcions atribuïdes a la Subdirecció General a què està adscrit el servei, li encomanen la Direcció General de Tributs i Joc o la Subdirecció General de Joc.  
  
2.2. Servei de Normes, Estudis i Procediments de Joc que té a càrrec seu la realització de les funcions següents:  
a) Elaborar normes, estudis, informes i anàlisis en matèria de joc.  
  
b) Incoar i tramitar expedients sancionadors per infraccions molt greus en matèria de joc, així com tramitar els recursos que s'interposen contra les resolucions dictades en aquests.  
  
c) Coordinar i impulsar l'harmonització i cooperació amb l'Administració de l'Estat i de les comunitats autònomes en matèria de Joc.  
  
d) La recopilació i difusió a les direccions territorials de les normes que, en matèria de joc, siguen promulgades.  
e) Coordinar i impulsar propostes de normalització i racionalització de procediments.  
f) Totes les altres que, en el marc de les funcions atribuïdes a la Subdirecció General a què està adscrit el servei, li encomanen la Direcció General de Tributs i Joc o la Subdirecció General Joc.  
  
  
Article 34. Direcció General de Tecnologies de la Informació i les Comunicacions  
1. Sota la direcció i coordinació de la persona titular de la Secretaria Autonòmica d'Hisenda, la Direcció General de Tecnologies de la Informació i les Comunicacions (d'ara en avant DGTIC) és el centre directiu que assumeix les competències, per a l'Administració de la Generalitat i els seus organismes autònoms en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat.  
2. Assumeix, així mateix, la competència per a promoure, coordinar i gestionar les actuacions per a garantir el dret d'accés de les valencianes i valencians als serveis TIC, i per al desenvolupament del sector tecnològic valencià. Per a això assumeix el compromís d'impulsar models de col·laboració entre universitats, instituts tecnològics, empreses i administracions públiques i altres iniciatives semblants.  
3. En matèria d'administració electrònica, la DGTIC assumeix les competències definides en l'article 93 de competències horitzontals en tecnologies de la informació i les comunicacions de la Generalitat del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
4. En matèria de seguretat informàtica, la DGTIC assumeix les competències definides en l'article 8, 11 i 13 del Decret 130/2012, de 24 d'agost, del Consell, pel qual s'estableix l'organització de la seguretat de la informació de la Generalitat.  
5. Així mateix, la DGTIC també assumirà les funcions de servei especialitzat de la Central de Compres per a la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, de conformitat amb el s'indica en l'Ordre 8/2014, de 5 de maig, de la Conselleria d'Hisenda i Administració Pública, per a la designació de servei especialitzat i la declaració de noves categories de subministraments i serveis centralitzats.  
  
  
Article 35. Unitats administratives de la Direcció General de Tecnologies de la Informació i les Comunicacions  
Per al desenvolupament de les seues competències, la Direcció General de Tecnologies de la Informació i les Comunicacions s'estructura en les unitats següents:  
Subdirecció General de Planificació i Coordinació de Projectes TIC.  
  
Subdirecció General de Producció i Consolidació de les TIC Corporatives  
Subdirecció General d'Innovació Tecnològica en els àmbits d'Educació, Hisenda i Justícia.  
  
Article 36. Subdirecció General de Planificació i Coordinació de Projectes TIC  
1. La Subdirecció General de Planificació i Coordinació de Projectes TIC, sota l'autoritat del titular o la titular de la Direcció General de Tecnologies de la Informació i les Comunicacions, dirigeix, controla, coordina i supervisa l'execució dels projectes, objectius o activitats que se li assignen, així com els serveis que se li adscriuen en l'apartat 2 d'aquest article, i exerceix fonamentalment les funcions següents:  
a) Realitzar l'elaboració i seguiment dels Plans estratègics per al desenvolupament complet i eficient de les competències assignades a la DGTIC.  
b) Coordinar els projectes duts a terme per la DGTIC per a la seua correcta execució d'acord amb els objectius definits i l'assegurament de la seua qualitat, especialment en l'àmbit dels serveis prestats als diferents departaments de la Generalitat i, per tant, a les ciutadanes i ciutadans com a beneficiaris finals d'aquests.  
  
c) Dissenyar, elaborar i realitzar el seguiment dels pressupostos de la DGTIC d'acord al desenvolupament dels plans estratègics, atenent de forma especial les fonts de finançament extern.  
d) Potenciar i facilitar el desenvolupament de les competències de seguretat atribuïdes a la DGTIC atenent la seua creixent importància en l'àmbit de les TIC.  
e) Impulsar les telecomunicacions en tots els àmbits de competència de la DGTIC i en especial facilitar l'accés a aquestes a totes les ciutadanes i ciutadans de la Comunitat.  
f) Facilitar a les valencianes i valencians l'accés a les tecnologies de la informació i les comunicacions, en especial a la petita i mitjana empresa, emprenedors i la resta d'iniciatives que formen part del teixit empresarial de la Comunitat Valenciana.  
g) Facilitar la gestió administrativa dels projectes de la DGTIC i la coordinació amb els òrgans competents per a l'elaboració de plecs, l'execució de la contractació i el seu seguiment administratiu.  
  
h) Proposar a l'Institut Valencià d'Administració Pública l'itinerari de formació per al personal de la DGTIC a fi d'aconseguir el reciclatge en tecnologies de la informació a fi de reduir l'externalització de serveis TIC.  
2. Per al compliment de les funcions mencionades en l'apartat anterior, la Subdirecció General de Planificació i Coordinació de Projectes TIC s'estructura en els serveis següents als quals corresponen les funcions que així mateix s'indiquen:  
2.1. Servei de Coordinació de Projectes TIC i Estàndards de Qualitat, que té atribuïdes les funcions següents:  
a) Realitzar la planificació estratègica i el seguiment de l'execució de les polítiques marcades per Consell en matèria de tecnologies de la informació i les comunicacions, incloent-hi la definició de les eines tecnològiques necessàries i l'elaboració de la documentació associada.  
  
b) Donar suport a la Direcció General en la comunicació i difusió d'actuacions de la Conselleria, en coordinació amb el gabinet de premsa, per mitjà de l'elaboració de continguts en matèria de les TIC i l'actualització dels mateixos en les diferents plataformes de comunicació.  
  
c) Gestionar la relació de la DGTI amb els òrgans de la Generalitat als quals ofereix productes i serveis de tecnologies de la informació i les comunicacions.  
d) Dissenyar el pressupost i realitzar el seguiment de l'execució dels diferents programes pressupostaris, en coordinació amb les diferents unitats administratives de la Direcció General i amb el servei amb competències de coordinació administrativa de les tecnologies de la informació.  
e) Identificar i analitzar les fonts de finançament externes per als projectes relatius a les tecnologies de la informació i les comunicacions, en particular dels programes de finançament europeu i els de caràcter estatal, en cooperació, en el primer cas, amb la Subdirecció General de Projectes i Fons Europeus.  
f) Preparar les propostes de projectes cofinançats amb fons externs, i realitzar la gestió administrativa derivada d'aquest finançament. En particular, es durà a terme la preparació i el seguiment de la certificació de les operacions cofinançades amb fons europeus i atendrà les auditories derivades de la seua gestió, d'acord amb les directrius que fixe la Direcció General de Finançament i Fons Europeus i en estreta cooperació amb les unitats d'aquesta.  
g) Gestionar el coneixement, l'assignació dinàmica de recursos humans i la proposta de plans de formació en matèria TIC.  
h) Coordinar els programes i projectes que es duguen a terme en la DGTIC  
i) Assegurar la qualitat dels productes i serveis de TIC que ofereix la DGTIC  
j) Elaborar la carta de serveis de TIC als òrgans de la Generalitat en coordinació amb totes les unitats administratives de la DGTIC.  
  
k) Definir les metodologies per a la gestió de serveis TIC i la gestió de projectes, la seua implantació en les eines tecnològiques necessàries, així com elaborar la documentació necessària i formar el personal de la Direcció General.  
l) Implantar les millors pràctiques i metodologies per a la gestió de projectes, així com elaborar la documentació relativa al seu seguiment.  
  
m) Impulsar models de col·laboració entre universitats, instituts tecnològics, empreses i Administració pública per a la definició d'estàndards, criteris i recomanacions que garantisquen un adequat nivell de qualitat, seguretat i interoperabilitat dels sistemes d'informació que es desenvolupen i implanten a la Comunitat Valenciana.  
n) Donar suport a la Direcció General en el seguiment i control de la qualitat en la prestació de serveis TIC amb les ferramentes tecnològiques necessàries.  
2.2. Servei de Seguretat, que té atribuïdes les funcions següents:  
  
a) Elaborar i revisar la política i organització de la seguretat de la informació, així com la normativa de desplegament.  
b) Elaborar i aprovar les directrius per a considerar la seguretat de la informació durant tot el cicle de vida dels actius i processos.  
c) Definir mesures i controls establits en la normativa de protecció de dades i de l'esquema nacional de seguretat, així com realitzar les auditories exigibles segons la normativa vigent.  
d) Desenvolupar i implantar programes de prevenció, detecció i resposta davant d'incidents de seguretat, en col·laboració amb universitats, instituts tecnològics, empreses i altres administracions públiques.  
e) Realitzar l'anàlisi de riscos, proposar salvaguardes i validar els plans de continuïtat de les instal·lacions, xarxes, sistemes i equips físics i de tecnologia de la informació sobre els quals recolza el funcionament dels serveis essencials.  
f) Dirigir el Centre de Seguretat TIC de la Comunitat Valenciana (CSIRT-CV), entitat sense ànim de lucre que ofereix serveis gratuïts de prevenció d'incidents de seguretat i de resposta davant d'alertes a ciutadans, empreses, professionals i administracions públiques en l'àmbit de la Comunitat Valenciana.  
g) Col·laborar amb l'Institut Valencià d'Administració Pública en l'elaboració dels plans de formació i conscienciació del personal en matèria de seguretat de la informació.  
h) Donar suport a la Direcció General en la seua participació en els òrgans col·legiats de les diferents administracions públiques, en les conferències sectorials i altres òrgans de coordinació i cooperació que es creen en matèria de seguretat de les tecnologies de la informació i les comunicacions, així com en altres òrgans o entitats de cooperació o consulta en aquesta matèria.  
2.3. Servei de Telecomunicacions i Societat Digital, que té atribuïdes les funcions següents:  
a) Dissenyar, planificar i implantar les infraestructures i xarxes de telecomunicacions de la Generalitat i els seus organismes autònoms, així com coordinar i gestionar el seu manteniment i explotació. En particular es duran a terme estes tasques per a les infraestructures dels centres de telecomunicacions, la Xarxa de Comunicacions Mòbils Digitals d'Emergències i Seguretat (COMDES), i les xarxes per a la difusió de ràdio i televisió digital de la Generalitat.  
b) Definir, aprovar i supervisar la implantació d'estàndards, criteris i recomanacions tècniques i d'utilització, que garantisquen un adequat nivell de qualitat, seguretat i interoperabilitat de les infraestructures i xarxes de telecomunicacions de la Generalitat i els seus organismes autònoms.  
c) Elaborar convenis o altres formes de col·laboració amb altres administracions o entitats, així com projectes normatius relatius a les infraestructures i xarxes de telecomunicacions de la Generalitat i els seus organismes autònoms.  
d) Proveir, coordinar i supervisar l'oficina tècnica d'atenció a usuaris de les infraestructures i xarxes de telecomunicacions pròpies de la Generalitat i els seus organismes autònoms.  
e) Promoure, coordinar i gestionar les actuacions per a facilitar el dret d'accés de les valencianes i valencians als serveis de les tecnologies de la informació i les comunicacions per a cobrir les necessitats individuals de la ciutadania com les de les empreses valencianes.  
f) Impulsar les actuacions per a afavorir la disponibilitat d'infraestructures avançades de telecomunicacions en el territori, així com eliminar les barreres existents per a l'ús dels serveis de les tecnologies de la informació i les comunicacions.  
g) Assessorar la Direcció General i altres departaments de la Generalitat i els seus organismes autònoms en matèria de telecomunicacions i desenvolupament de la societat digital, i promoure la coordinació i la cooperació de les actuacions en aquest àmbit.  
h) Definir, aprovar i supervisar la implantació d'estàndards, criteris i recomanacions tècniques i d'utilització, que garantisquen un adequat nivell de qualitat, seguretat i interoperabilitat dels serveis de comunicacions corporatives.  
i) Proveir serveis corporatius de comunicacions fixes i mòbils, de veu, dades i multimèdia, en particular els serveis de videoconferència i difusió de vídeo sobre la xarxa corporativa, als empleats de la Generalitat i els seus organismes autònoms.  
j) Dissenyar, planificar, dirigir i gestionar projectes relacionats amb la xarxa corporativa de la Generalitat i els seus organismes autònoms, entesa aquesta com les infraestructures i plataformes tecnològiques per a la provisió de serveis corporatius de comunicacions als empleats de la Generalitat, incloent-hi els col·lectius de Sanitat i Educació.  
k) Proveir, gestionar i administrar els accessos a internet per a tota la Generalitat, així com els accessos des de l'exterior als recursos digitals que la Generalitat ofereix a través d'internet.  
l) Proveir, gestionar i administrar els accessos i els serveis prestats a entitats locals i altres col·lectius, a través de les xarxes d'interconnexió amb altres administracions, en particular a l'Administració general de l'Estat.  
m) Donar suport a la Direcció General en la seua participació en els òrgans col·legiats de les distintes administracions públiques, en les conferències sectorials i altres òrgans de coordinació i cooperació que es creen en matèria de telecomunicacions i societat digital, així com en altres òrgans o entitats de cooperació o consulta en aquesta matèria.  
2.4. Servei d'Organització i Coordinació Administrativa de les Tecnologies de la Informació, que té atribuïdes les funcions següents:  
  
a) Supervisar, estudiar i preparar les propostes dels expedients de contractació, així com elaborar les incidències que es deriven dels contractes, en l'àmbit de la DGTIC  
b) Gestionar les propostes de convenis, acords i protocols de col·laboració de la Direcció General.  
c) Gestionar les línies de subvenció en matèria de tecnologies de la informació i les comunicacions.  
d) Estudiar i analitzar els assumptes relacionats amb la gestió economicopressupostària dels diferents programes pressupostaris de la DGTIC, i la proposta per a la seua tramitació als òrgans competents en col·laboració amb el Servei de Coordinació de Projectes TIC i Estàndards de Qualitat.  
e) Realitzar el suport jurídic a totes les actuacions realitzades en l'àmbit competencial de la Direcció General.  
f) Fer el seguiment de les normes que, en matèria administrativa i de tecnologies de la informació i les comunicacions, siguen promulgades, als efectes de la compilació i difusió entre els altres serveis de la DGTIC.  
g) Prestar suport tècnic i administratiu i informar l'òrgan superior i l'òrgan de nivell directiu en les matèries pròpies del seu àmbit competencial, així com qualsevol altra funció que li siga encomanada expressament per aquests.  
h) Efectuar la coordinació general de les actuacions administratives la competència de les qual està atribuïda a la DGTIC.  
i) Realitzar la valoració i arxivament de la documentació administrativa en qualsevol suport per a la seua conservació i consulta en l'Arxiu Central de la Conselleria d'Hisenda i Model Econòmic i, si és el cas, en l'Arxiu Intermedi i en l'Històric de la Generalitat  
j) Realitzar propostes de millora dels processos de gestió administrativa i dels seus mètodes de treball i col·laboració en la implantació de les mesures de racionalització, simplificació i optimització de la gestió que es determinen.  
k) Dissenyar i elaborar els models i formularis de sol·licituds utilitzats en l'àmbit competencial de la DGTIC.  
Article 37. Subdirecció General de Producció i Consolidació de les TIC Corporatives  
1. La Subdirecció General de Producció i Consolidació de les TIC Corporatives, sota l'autoritat del titular o la titular de la Direcció General de Tecnologies de la Informació i les Comunicacions, dirigeix, controla, coordina i supervisa l'execució dels projectes, objectius o activitats que se li assignen, així com els serveis que se li adscriuen en l'apartat 2 d'aquest article, i exerceix fonamentalment les funcions següents:  
  
a) Supervisar els projectes de TIC corporatives en l'àmbit de la Subdirecció General, en especial els d'administració electrònica i els de consolidació sobre infraestructures estàndards comunes.  
b) Assegurar la producció de les TIC que donen suport a les aplicacions informàtiques en l'àmbit competencial de la DGTIC.  
c) Donar suport a la Direcció General en la participació en els òrgans col·legiats de les diferents administracions públiques, en les conferències sectorials i altres òrgans de coordinació i cooperació que es creen en matèria d'administració electrònica, així com en altres òrgans o entitats de cooperació o consulta en aquesta matèria, en representació, si és el cas, de la Generalitat.  
d) Gestionar les infraestructures dels sistemes i dels llocs de treball dels empleats públics.  
2. Per al compliment de les funcions mencionades en l'apartat anterior, la Subdirecció General de Producció i Consolidació de les TIC Corporatives s'estructura en els serveis següents, als quals corresponen les funcions que així mateix s'indiquen:  
2.1. Servei d'Aplicacions Corporatives i Administració Electrònica, que té atribuïdes les funcions següents:  
a) Definir i gestionar el catàleg d'aplicacions corporatives en l'àmbit de competències de la Subdirecció General.  
b) Dur a terme la direcció, el desenvolupament, el manteniment i el suport de les aplicacions relacionades en aquest catàleg.  
c) Fer el disseny, el desenvolupament, el manteniment i el suport de les solucions de TIC que faciliten l'accés per mitjans electrònics dels ciutadans a la informació i al procediment administratiu, i per a la gestió electrònica dels procediments, en l'àmbit de l'Administració de la Generalitat i els seus organismes autònoms.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat i en les relacions amb les altres administracions i amb els ciutadans per mitjans electrònics, d'acord amb l'Esquema Nacional d'Interoperabilitat i amb l'Esquema Nacional de Seguretat, en coordinació amb els serveis de la direcció general competents en matèria de seguretat i qualitat.  
e) Dur a terme la coordinació i cooperació amb altres administracions públiques per a l'impuls de l'administració electrònica i els serveis públics interoperables.  
f) Elaborar quadres de comandament i realitzar la gestió de la informació, del coneixement i dels sistemes d'intel·ligència de negoci (business intelligence, BI), amb l'objectiu d'assessorar els òrgans directius de la Generalitat en la presa de decisions, en coordinació amb el Servei de Coordinació de Projectes TIC i Estàndards de Qualitat.  
g) Assessorar la Direcció General i altres departaments de la Generalitat i els seus organismes autònoms en matèria d'aplicacions corporatives i administració electrònica, i promoure la coordinació i la cooperació de les actuacions en aquest àmbit.  
2.2. Servei d'Aplicacions Departamentals, que té atribuïdes les funcions següents:  
a) Definir i gestionar el catàleg d'aplicacions departamentals en l'àmbit de competències de la Subdirecció General.  
b) Realitzar la direcció, el desenvolupament, el manteniment i el suport de les aplicacions relacionades en aquest catàleg.  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competents en matèria de seguretat i qualitat.  
d) Proposar la substitució d'aquelles aplicacions departamentals per altres solucions corporatives que cobrisquen els mateixos requisits al departament que exerceix la responsabilitat funcional i col·laborar en el canvi quan tinga lloc.  
e) Assessorar la Direcció General i altres departaments de la Generalitat i els seus organismes autònoms en matèria d'aplicacions corporatives, i promoure la coordinació i la cooperació de les actuacions en aquest àmbit.  
2.3. Servei d'Atenció a l'Usuari de les TIC i el seu Lloc de Treball, que té atribuïdes les funcions següents:  
a) Coordinar l'atenció a l'usuari de les TIC i a les seues necessitats per al desenvolupament del seu treball com a empleat públic.  
b) Realitzar la gestió, el manteniment i l'administració del material informàtic que conforma el lloc de treball, tant en la part de maquinari com de programari, en l'àmbit de competències de la DGTIC.   
c) Definir, estandarditzar i homogeneïtzar els equipaments de maquinari i programari del lloc de treball tipus en l'àmbit de competències de la DGTIC, que comprén l'ordinador i qualsevol altre dispositiu fix o mòbil per a l'accés i tractament de la informació.  
d) Implantar les mesures tècniques i organitzatives per a garantir la seguretat, la qualitat, la disponibilitat, integritat i ús eficient de qualsevol dispositiu relacionat amb el lloc de treball de l'empleat públic en coordinació amb els serveis de la direcció general competents en matèria de seguretat i qualitat.  
e) Dur a terme l'estudi i aplicació de solucions tecnològiques innovadores aplicades al lloc de treball de l'empleat públic.  
f) Assessorar la Direcció General i altres departaments de la Generalitat i els seus organismes autònoms en matèria d'equipament de lloc de treball, i promoure la coordinació i la cooperació de les actuacions en aquest àmbit.  
2.4. Servei de Sistemes i Producció, que té atribuïdes les funcions següents:  
a) Gestionar, mantindre, evolucionar i administrar la infraestructura de computació bàsica que sustenta les aplicacions i serveis de tecnologies de la informació i les comunicacions, en l'àmbit de competències de la Direcció General de Tecnologies de la Informació i les Comunicacions.  
b) Definir i implantar els estàndards en sistemes de gestió de bases de dades corporatives, servidors d'aplicacions, frontals web i programari base per al funcionament de les aplicacions en coordinació amb la resta de serveis de la Direcció General.  
c) Definir, aprovar i supervisar la implantació d'estàndards, criteris i recomanacions tècniques i d'utilització, dels centres de processament de dades i sales tècniques en l'àmbit de competències de la Direcció General de Tecnologies de la Informació i les Comunicacions, així com la seua gestió, en coordinació amb els serveis amb competències en construcció i posada en marxa d'aplicacions.  
d) Implantar les mesures necessàries per a assegurar la producció de les aplicacions, és a dir, el seu funcionament correcte i disponibilitat.  
e) Implantar les mesures necessàries per a garantir la seguretat i la qualitat dels sistemes i de les infraestructures i plataformes tecnològiques associades, en coordinació amb els serveis de la direcció general competents en matèria de seguretat i qualitat.  
f) Assessorar la Direcció General i altres departaments de la Generalitat i els seus organismes autònoms en matèria de sistemes, i promoure la coordinació i la cooperació de les actuacions en aquest àmbit.  
  
g) Proveir, gestionar i administrar les infraestructures de comunicacions, cablejades i sense fil, a les seus de l'Administració de la Generalitat i els seus organismes autònoms, amb l'excepció dels centres sanitaris.  
  
Article 38. Subdirecció General d'Innovació Tecnològica en els àmbits d'Educació, Hisenda i Justícia  
1. La Subdirecció General d'Innovació Tecnològica en els àmbits d'Educació, Hisenda i Justícia, sota l'autoritat del titular o la titular de la Direcció General de Tecnologies de la Informació i les Comunicacions, dirigeix, controla, coordina i supervisa l'execució dels projectes, objectius o activitats que se li assignen, així com els serveis que se li adscriuen en l'apartat 2 d'aquest article, i exerceix fonamentalment les funcions següents:  
a) Planificar, dissenyar, implantar i mantindre les aplicacions informàtiques d'ús específic en l'àmbit competencial de la Subdirecció General.  
b) Garantir l'homogeneïtat i integració de les aplicacions en el procés d'implantació d'aquestes.  
c) Donar suport a la Direcció General en la participació en els òrgans col·legiats de les diferents administracions públiques, en les conferències sectorials i altres òrgans de coordinació i cooperació que es creen, relacionades amb l'àmbit competencial de la Subdirecció General.  
2. Per al compliment de les funcions mencionades en l'apartat anterior, la Subdirecció General d'Innovació Tecnològica en els àmbits d'Educació, Hisenda i Justícia s'estructura en els serveis següents, als quals corresponen les funcions que així mateix s'indiquen:  
  
2.1. Servei d'Informàtica per a la Gestió Educativa, que té atribuïdes les funcions següents:  
a) Definir i gestionar el catàleg d'aplicacions d'ús específic en l'àmbit de la conselleria competent en matèria d'educació.  
b) Dirigir, desenvolupar, mantindre i donar suport a les aplicacions relacionades en aquest catàleg, a excepció de les atribuïdes al Servei d'Informàtica per als Centres Educatius.  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competents en matèria de seguretat i qualitat.  
2.2. Servei d'Informàtica per als Centres Educatius, que té atribuïdes les funcions següents:  
a) Difondre, implantar i aplicar les tecnologies de la informació i les comunicacions en l'àmbit dels centres educatius.  
b) Distribuir, mantindre i administrar el material informàtic, tant en l'àmbit de maquinari com de programari, utilitzat en els centres educatius de titularitat de la Generalitat, en coordinació amb el Servei d'Atenció a l'Usuari de les TIC i el seu Lloc de Treball.  
c) Determinar, sota les directrius de la Secretaria Autonòmica competent en matèria d'Educació, els criteris de selecció i distribució del material informàtic, tant en l'àmbit de maquinari com de programari, utilitzat en els centres educatius de titularitat de la Generalitat.  
  
d) Dirigir, desenvolupar, mantindre i donar suport a les aplicacions atribuïdes al Servei d'Informàtica per als Centres Educatius del catàleg d'ús específic en l'àmbit de la conselleria competent en matèria d'educació.  
e) Dirigir, desenvolupar, mantindre i donar suport a les aplicacions d'ús didàctic o específic per als centres educatius.  
f) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la Direcció General, competents en seguretat i qualitat.  
g) Realitzar l'elaboració d'estudis tècnics, anàlisis prospectives, informes i propostes en matèria de tecnologies de la informació aplicades a l'educació.  
2.3. Servei d'Aplicacions d'Hisenda, que té atribuïdes les funcions següents:  
a) Definir i gestionar el catàleg d'aplicacions d'ús específic en l'àmbit de la conselleria competent en matèria d'hisenda.  
b) Realitzar el desenvolupament, la implantació i el manteniment de les aplicacions del catàleg en matèria d'hisenda, possibilitant la integració amb aquestes d'altres sistemes d'informació de la Generalitat. En aquest àmbit s'inclouen la comptabilitat, la tresoreria, la nòmina, la gestió de fons europeus, la gestió del patrimoni, l'elaboració i execució pressupostària, la Central de Compres i les aplicacions de la Junta Superior de Contractació, la gestió, recaptació i inspecció de tributs i altres ingressos i joc, així com qualsevol altre sistema corporatiu que puga necessitar-se per a l'activitat pròpia de les matèries d'hisenda.  
  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la Direcció General, competents en matèria de seguretat i qualitat.  
d) Efectuar el suport tècnic per a l'elaboració de directrius i requisits tecnològics associats als procediments i normativa pròpia en matèria d'hisenda.  
2.4. Servei d'Informàtica de Justícia, que té atribuïdes les funcions següents:  
a) Definir i gestionar el catàleg d'aplicacions d'ús específic en l'àmbit de la conselleria competent en matèria de justícia.  
b) Efectuar el desenvolupament, la implantació i el manteniment de les aplicacions del catàleg referides a l'àmbit judicial, tenint en compte la seua integració amb altres sistemes d'informació relacionats del Ministeri de Justícia i del Consell General del Poder Judicial. En aquest àmbit s'inclouen la gestió de personal de Justícia, la gestió processal, la gravació i documentació de vistes, els registres civils i la fiscalia, així com qualsevol altre sistema que pugra necessitar-se per a l'activitat pròpia de l'Administració de Justícia.  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competents en matèria de seguretat i qualitat.  
d) Efectuar el suport tècnic per a l'elaboració de directrius i requisits tecnològics associats als procediments i normativa pròpia en matèria judicial.  
e) Distribuir, mantindre i administrar el material informàtic que conforma el lloc de treball, en l'àmbit de l'Administració de Justícia, en col·laboració amb el servei de la direcció general amb competències en gestió del lloc de treball.  
  
  
CAPÍTOL III  
Intervenció General  
  
Article 39. Competències de la Intervenció General  
Sota la dependència directa del conseller o consellera, la Intervenció General, al de la qual titular es reconeix el rang de secretari autonòmic o secretària autonòmica, exercirà les competències establides en la Llei 1/2015, de 6 de febrer, d'Hisenda Pública, del Sector Públic Instrumental i de Subvencions i qualssevol altres atribuïdes per les altres normes i, en concret, el control de tots els actes de l'Administració de la Generalitat, les seues entitats autònomes i empreses públiques que donen lloc al reconeixement de drets i obligacions de contingut econòmic, així com dels ingressos i pagaments que se'n deriven, i de la recaptació, inversió o aplicació en general dels seus cabals, a fi d'assegurar que l'administració de la seua hisenda s'ajuste a les disposicions aplicables en cada cas.  
  
Article 40. Estructura orgànica i funcional de la Intervenció General  
  
L'estructura orgànica i funcional de la Intervenció General s'ajustarà a les disposicions del Reglament del Cos Superior d'Interventors i Auditors de la Generalitat vigent.  
De la Intervenció General depén, com a òrgan directiu, la Direcció General de la Intervenció, amb les funcions establides en l'article 3 del Decret 72/2005, de 8 d'abril, del Consell, pel qual s'aprova el Reglament del Cos Superior d'Interventors i Auditors de la Generalitat.  
  
  
  
CAPÍTOL IV  
Sotssecretaria  
  
Article 41. Competències de la Sotssecretaria  
1. Sota la dependència directa de la persona titular de la Conselleria, la Sotssecretaria té encomanades les competències i funcions establides per l'article 69 de la Llei 5/1983, de 30 de desembre, del Consell, en tot allò corresponent a la Conselleria d'Hisenda i Model Econòmic.  
  
2. La Sotssecretaria assumeix també les competències previstes en la normativa reguladora de la Junta Superior de Contractació Administrativa i les funcions de la Central de Compres de la Generalitat, d'acord amb les competències i atribucions de les seues normes de creació i desenvolupament.  
3. La Sotssecretaria exercirà com a Oficina de Supervisió de Projectes de la Conselleria d'Hisenda i Model Econòmic assumint les facultats que li assigna la normativa vigent en matèria de contractes d'obres, i emetrà els estudis que li encarregue la Sotssecretaria relacionats amb les especificitats tècniques d'altres modalitats de contractes, a més de prestar igualment suport al servei de Compres de la Generalitat i al Servei de Contractació i Assumptes Generals quan siga requerida per a això.  
4. Així mateix, la Sotssecretaria té competència respecte dels serveis comuns, la supervisió i recopilació de documents, i l'assistència en les matèries pròpies de la Conselleria, especialment en vista a:  
a) Elaborar projectes o plans d'actuació i programes de necessitats de la Conselleria.  
b) Prestar assistència tècnica al conseller o consellera, i a les persones titulars de les secretaries autonòmiques i de les direccions generals en tot allò que es requerisca.  
c) Informar el personal directiu de la Conselleria de la procedència legal i viabilitat econòmica dels seus programes d'actuacions.  
d) Emetre informes sobre els assumptes que el conseller o consellera haja de sotmetre al ple del Consell de la Generalitat o al president.  
e) Proposar les reformes que s'encaminen a millorar i perfeccionar els serveis dels diferents centres de la Conselleria, i preparar tot allò relatiu a la seua organització i mètode de treball, atenent principalment els costos, rendiments i qualitat dels seus exercicis.  
f) Proposar normes generals sobre l'adquisició de material i totes les disposicions que afecten el funcionament dels serveis.  
g) Preparar compilacions de les disposicions vigents que afecten el Consell, proposar les refoses i revisions de textos legals que es consideren oportunes i atendre les publicacions tècniques, periòdiques o no, de la Conselleria.  
h) Dirigir i facilitar la formació d'estadístiques sobre les matèries de competència del Consell, en tot allò que afecte la Conselleria, en col·laboració amb els serveis competents en matèria estadística de l'Administració del Consell i de l'Institut Nacional d'Estadística o altres organismes que es consideren convenients.  
i) Exercir la potestat disciplinària respecte al personal adscrit a la Conselleria d'Hisenda i Model Econòmic, llevat del supòsit que la sanció proposada siga la separació del servei.  
j) Dirigir i supervisar la gestió de la Secretaria General Administrativa.  
k) Les competències que li atribueix la normativa reguladora de la Junta Superior de Contractació Administrativa i de l'Oficina de Supervisió de Projectes.  
l) Promoure la coordinació de la contractació pública, en el marc de la legislació bàsica, en l'Administració de la Generalitat i el seu sector públic.  
m) Promoure la coordinació en matèria de contractació pública amb l'Administració general de l'Estat, comunitats autònomes i Administració local de la Comunitat Valenciana.  
n) Promoure la contractació electrònica en l'Administració de la Generalitat i el seu sector públic.  
o) Exercir, respecte a la Central de Compres de la Generalitat, les funcions que li assigne la seua normativa.  
p) Qualsevol altra competència que siga inherent als serveis comuns de la Conselleria d'Hisenda i Model Econòmic, i les que li siguen atribuïdes per la normativa vigent.  
  
Article 42. Funcions de la Junta Superior de Contractació Administrativa i de la Central de Compres de la Generalitat  
1. A la Junta Superior de Contractació Administrativa de la Generalitat li corresponen les funcions que se li atribueixen en la normativa de la seua creació i disposicions de desplegament.  
2. A la Central de Compres de la Generalitat li correspon la racionalització de la contractació de béns i serveis d'ús comú, llevat dels sanitaris, d'acord amb les funcions i atribucions de la seua norma de creació.  
  
  
Article 43. Nivell administratiu de la Sotssecretaria  
De la Sotssecretaria depenen les unitats següents:  
El Servei Central de Contractació i el Servei de Compres de la Generalitat.  
La Secretaria General Administrativa.  
  
Article 44. Servei Central de Contractació i Servei de Compres de la Generalitat  
1. S'adscriu a la Sotssecretaria, sota la seua dependència directa, el Servei Central de Contractació, que exercirà totes les facultats de suport tècnic descrites en la normativa reguladora de la Junta Superior de Contractació Administrativa i disposicions de desplegament, i li correspondrà:  
a) Exercir la secretaria de l'òrgan col·legiat i dels seus òrgans delegats amb totes les funcions descrites en la seua norma de creació i disposicions de desplegament.  
b) La gestió de les funcions que corresponen a la Sotssecretaria en matèria de contractació electrònica.  
c) La gestió de les funcions de coordinació de la contractació de l'Administració de la Generalitat i el seu sector públic que corresponen a la Sotssecretaria.  
d) Les funcions, sota la direcció de la Sotssecretaria, de la coordinació amb l'administració de l'Estat i d'altres comunitats autònomes en matèria de contractació del sector públic.  
e) Qualssevol altres funcions que corresponguen a la Sotssecretaria en matèria de coordinació i seguiment de la contractació de la Generalitat.  
2. S'adscriu també a la Sotssecretaria sota la seua dependència directa, el Servei de Compres de la Generalitat que exercirà totes les facultats de gestió i suport tècnic a la Central de Compres de la Generalitat, d'acord amb les funcions i atribucions de les seues normes de creació i desplegament.  
  
Article 45. Secretaria General Administrativa  
1. A la Secretaria General Administrativa li corresponen les funcions de suport a la Sotssecretaria en la gestió de tots els serveis generals de la Conselleria, i exerceix, entre altres, les funcions establides en l'article 73.2 de la Llei 5/1983, de 30 de desembre, del Consell.  
  
2. De la Secretaria General Administrativa dependrà, en l'àmbit de la Conselleria d'Hisenda i Model Econòmic, la comissió de transparència, amb les funcions que es determinen reglamentàriament.  
A fi d'aconseguir un funcionament adequat i la millor difusió de les seues accions, la Sotssecretaria podrà incloure en la seua composició, juntament amb els propis, representants d'altres òrgans superiors i directius de la Conselleria d'Hisenda i Model Econòmic.  
3. La Secretaria General Administrativa s'estructura en els serveis següents:  
Servei de Contractació i Assumptes Generals  
Servei de Gestió Econòmica i Pressupostos.  
Servei de Personal.  
Servei de Coordinació i Suport Tècnic  
3.1. Al Servei de Contractació i Assumptes Generals li correspon l'exercici de les funcions següents:  
a) Analitzar, dissenyar, determinar i ordenar els criteris en relació amb les contractacions.  
b) Estudiar, preparar, formalitzar i portar el seguiment dels expedients de contractació.  
c) Tramitar la contractació derivada dels acords marc formalitzats per la Central de Compres de la Generalitat.  
d) Elaborar els informes i propostes en relació amb l'activitat contractual del departament.  
e) Organitzar i coordinar el personal subaltern i auxiliars de serveis, compresa la gestió del servei de valises i la gestió i les relacions amb el servei de Correus.  
f) Gestionar, controlar i supervisar els serveis generals i les dependències comunes, així com el règim interior i el manteniment d'instal·lacions de la Conselleria.  
g) La gestió ordinària del parc mòbil de la Conselleria, com ara la planificació horària, organització, coordinació i assignació de serveis a realitzar pels conductors adscrits a la Conselleria.  
  
h) Qualsevol altra que li siga encomanada per la Secretaria General Administrativa en relació amb les matèries que li són pròpies.  
3.2. Al Servei de Gestió Econòmica i Pressupostos li correspon l'exercici de les funcions següents:  
a) El control i seguiment de l'execució pressupostària i les seues modificacions i la gestió de les despeses i ingressos.  
b) L'elaboració de l'avantprojecte de pressupost de la Conselleria.  
c) La supervisió de l'activitat de gestió economicopressupostària.  
  
d) La gestió de les despeses de personal i la tramitació de les incidències de nòmina.  
e) La coordinació i seguiment de les distintes caixes pagadores de la Conselleria, així com la comptabilització dels comptes justificats dels fons de caixa fixa gestionats pels centres directius de la Conselleria.  
  
f) Coordinar i elaborar la informació econòmica que sol·liciten la Sindicatura de Comptes, la Intervenció General o altres òrgans superiors.  
g) La realització de totes les actuacions econòmiques relatives als arrendaments de béns immobles destinats a dependències pròpies de la Conselleria.  
h) Tramitar i efectuar les gestions encaminades a fer el degut compliment d'execució de sentències i la resta de resolucions judicials que continguen decisions que condemnen la Conselleria al pagament de quantitat líquida.  
i) Qualsevol altra que li siga encomanada per la Secretaria General Administrativa en relació amb les matèries que li són pròpies.  
3.3. Al Servei de Personal li correspon l'exercici de les funcions següents:  
a) La gestió del personal de la Conselleria  
b) L'elaboració de propostes de modificació que afecten les relacions de llocs de treball.  
c) Vetlar pel compliment de la normativa en matèria de personal.  
d) Tramitar les vacances, llicències, permisos i exercir el control horari.  
e) Tramitar les reclamacions prèvies, recursos en matèria de personal i procediments disciplinaris.  
f) La custòdia i el manteniment dels expedients de personal.  
g) El registre general i la informació al públic.  
h) Qualsevol altra que li siga encomanada per la Secretaria General Administrativa en relació amb les matèries que li són pròpies  
3.4. Al Servei de Coordinació i Suport Tècnic li correspon l'exercici de les funcions següents:  
a) Efectuar estudis i propostes sobre modificació de la normativa vigent, elaboració de projectes normatius.  
b) Coordinació i proposta de millora i racionalització dels procediments i processos administratius i de normalització de documentació administrativa, en col·laboració amb les altres unitats del departament  
  
c) Assistir tècnicament els centres directius en la preparació de convocatòries de subvencions, així com per a la implantació de procediments de gestió.  
d) Coordinació i impuls de la tramitació de les convocatòries de subvencions i ajudes.  
e) Coordinar, supervisar i impulsar la tramitació dels convenis de col·laboració que haja de subscriure el departament.  
f) Elaboració d'informes dels textos normatius provinents d'altres conselleries.  
g) Tramitació dels suggeriments i queixes que afecten matèries pròpies.  
h) Elaboració d'informes tecnicojurídics relatius a l'activitat competencial de la Conselleria.  
i) Tramitació dels procediments de responsabilitat patrimonial.  
  
j) Qualssevol altres funcions d'anàloga finalitat que li siguen encomanades.  
  
  
TÍTOL III  
Organització territorial  
  
Article 46. Organització territorial de la Conselleria  
1. Territorialment, la Conselleria d'Hisenda i Model Econòmic s'organitza en serveis centrals i serveis Territorials.  
2. Els serveis centrals tenen competència sobre tot el territori de la Comunitat Valenciana.  
3. Els serveis territorials són l'expressió organitzativa del principi de desconcentració que regeix l'activitat administrativa de la Conselleria, i depenen orgànicament de la Sotssecretaria i funcionalment de Sotssecretaria i de cada direcció general, en les matèries de les competències respectives.  
  
Article 47. Serveis territorials  
Els serveis territorials de la Conselleria d'Hisenda i Model Econòmic d'àmbit provincial, exerciten les funcions que legalment o reglamentàriament tinguen atribuïdes, i s'estructuren en les tres direccions territorials d'Hisenda i Model Econòmic, una per cada província.  
  
  
Article 48. Direccions territorials  
1. Al capdavant de la Direcció Territorial d'Hisenda i Model Econòmic hi haurà un director o directora, amb rang de subdirector o subdirectora general, que tindrà caràcter de delegat o delegada de l'Administració financera de la Generalitat i representant permanent de la Conselleria en el terme de la seua jurisdicció en el seu àmbit competencial.  
Amb aquest caràcter i representació exercirà la direcció immediata de tots els serveis, programes i activitats que en matèria econòmica desenvolupen els diversos òrgans integrats en la Direcció Territorial d'Hisenda i Model Econòmic, així com les funcions de direcció, coordinació i control d'aquells, a més de ser l'òrgan regular i normal de relació amb els serveis centrals.  
2. Sense perjudici de les funcions atribuïdes a l'Institut Valencià d'Administració Tributària pel seu estatut, correspondrà a les direccions territorials exercir i vetlar pel correcte desenvolupament de les competències pròpies de la Conselleria d'Hisenda i Model Econòmic en l'àmbit territorial i material respectiu en la mesura que no es troben específicament atribuïdes a altres òrgans de l'Administració. Per al correcte exercici de les seues funcions tindran atribuïdes les competències assenyalades en les normes legals i reglamentàries. En particular tenen les funcions següents:  
a) La coordinació, el control i l'impuls del funcionament de totes les unitats administratives de la Direcció Territorial, que n'assumirà la direcció immediata.  
b) La coordinació de la Direcció Territorial amb els òrgans centrals de la Conselleria, i, en general, amb qualssevol altres òrgans i institucions.  
c) Les d'intervenció administrativa de les activitats de joc que els atribuïsca la normativa vigent en aquesta matèria i que no es troben atribuïdes a altres òrgans per aquest reglament.  
d) Si és el cas, les que la normativa en vigor atribueix, en l'àmbit estatal, als delegats o delegades provincials del ministeri competent en matèria d'Hisenda.  
e) Totes les altres relacionades amb les funcions en matèria d'hisenda i model econòmic, no atribuïdes a l'Institut Valencià d'Administració Tributària, que se li encomanen, en el seu àmbit territorial, pels òrgans directius superiors de la conselleria.  
4. Contra els actes emanats de l'exercici de les funcions atribuïdes a les direccions territorials podrà interposar-se, si és el cas, recurs davant de la Sotssecretaria, la Secretaria Autonòmica d'Hisenda o les direccions generals que siguen competents per raó de la matèria.  
  
Article 49. Secretaries territorials  
De cada Direcció Territorial depén una Secretaria Territorial, les funcions de la qual són les següents:  
a) Sota la tutela de la Direcció Territorial d'Hisenda i Model Econòmic, les inherents als assumptes generals de la Direcció Territorial d'Hisenda i Model Econòmic, i en particular, en les matèries següents: registre general, personal, horaris i conservació i custòdia de documentació general de la Direcció Territorial d'Hisenda i Model Econòmic.  
  
b) En l'àmbit de la Direcció Territorial, les inherents en matèria de tresoreria, excepte les que la normativa específica atribueix com a pròpies de la Direcció Territorial d'Hisenda i Model Econòmic.  
c) Prestació d'assistència a la Direcció Territorial d'Hisenda i Model Econòmic, i en general, totes les altres que li encomane aquesta.  
  
  
DISPOSICIONS ADDICIONALS  
  
Primera. Competències en matèria de Junta Superior de Contractació Administrativa  
Totes les competències i funcions que el Decret 79/2000, de 30 de maig, del Consell, pel qual es crea la Junta Superior de Contractació Administrativa de la Generalitat Valenciana i es regulen els registres oficials de contractes i de contractistes i empreses classificades de la Comunitat Valenciana i les garanties globals, i la seua normativa de desplegament, atribueixen a l'òrgan amb competències en matèria de patrimoni, s'entendran assumides per la Sotssecretaria de la Conselleria d'Hisenda i Model Econòmic.  
  
Segona. Competències atorgades per disposicions normatives a la Secretaria General  
Les competències i facultats atorgades per disposicions normatives, qualssevol que en siga el rang, a la Secretaria General d'aquesta Conselleria, s'entendran atribuïdes a la Sotssecretaria de la Conselleria d'Hisenda i Model Econòmic.  
  
Tercera. Competències en matèria de joc atribuïdes a la Secretaria Autonòmica d'Hisenda, a la Sotssecretaria o a l'extinta Comissió Tècnica de Joc  
Les competències i facultats atorgades en matèria de joc per les disposicions normatives a la Secretaria Autonòmica d'Hisenda, a la Sotssecretaria, o a l'extinta Comissió Tècnica de Joc, qualssevol que en siga el rang, s'entendran atribuïdes a la Direcció General de Tributs i Joc.  
  
  
Quarta. Atribució de funcions de l'extint Servei de Joc o de la Secretaria de l'extinta Comissió Tècnica de Joc  
Les funcions que les normes reguladores de joc atribuïsquen a l'extint Servei de Joc o a la Secretaria de l'extinta Comissió Tècnica de Joc, s'entendran atribuïdes a la Subdirecció General de Joc o als serveis en què s'estructura, en correspondència amb l'assignació de funcions efectuades en aquest reglament.  
  
Cinquena. Funcions en matèria de joc atribuïdes a les direccions territorials  
Les funcions i facultats resolutives que les normes reguladores en matèria de joc atribueixen a les direccions territorials s'entendran atribuïdes a la Subdirecció General de Joc, llevat de les relatives a incoació i tramitació d'expedients sancionadors per infraccions lleus i greus en matèria de joc que continuarà exercint la persona titular de les direccions territorial d'Alacant i Castelló.  
  
La incoació d'expedients sancionadors per infraccions lleus i greus en matèria de joc, l'àmbit territorial dels qual siga la província de València, queda atribuïda al Servei de Normes, Estudis i Procediments de Joc, de la Subdirecció General de Joc.  
  
Sisena. Referències normatives a la Conselleria d'Hisenda i Administració Pública  
Les mencions referides a la Conselleria d'Hisenda i Administració Pública en les normes vigents, s'entendran referides a la Conselleria d'Hisenda i Model Econòmic, en les matèries de la seua competència.  
  
  
  
DISPOSICIONS TRANSITÒRIES  
  
Primera. Funcions de les direccions i secretaries territorials d'Alacant i Castelló  
Mentres no es procedisca al nomenament dels delegats o delegades de l'Institut Valencià d'Administració Tributària i dels caps de Servei d'Assumptes Econòmics i Pressupostaris a Alacant i Castelló, les funcions que els corresponen, en el seu àmbit territorial, seran exercides pels titulars de les direccions i secretaries territorials respectives.  
  
  
Segona. Règim transitori de les unitats i llocs de treball  
Les unitats i llocs de treball de nivell administratiu configurades d'acord amb l'anterior estructura de la Conselleria d'Hisenda i Model Econòmic continuaran subsistents, retribuïdes a càrrec dels mateixos crèdits pressupostaris amb què ho feien fins al moment, i donaran suport administratiu en relació amb els assumptes i expedients que els corresponguen en les matèries que gestionaven abans de l'entrada en vigor d'aquest decret, sense perjudici de la competència per a resoldre dels òrgans als quals els ha estat atribuïda.  
  
Tot això es mantindrà fins que es duguen a terme les modificacions pressupostàries derivades d'aquest reglament, així com les actuacions que siguen procedents sobre aquests llocs de treball en el marc de la normativa vigent en matèria de funció pública per a l'adequació de la nova estructura orgànica, i sense perjudici que, posteriorment, siguen aprovades les relacions de llocs de treball adaptades a aquesta. Així mateix, des del moment de l'entrada en vigor d'aquest decret, i sense perjudici de tot això, es podran produir els canvis d'adscripció d'unitats administratives que siguen procedents, de conformitat amb la reorganització efectuada.  
  
  
  
DISPOSICIÓ DEROGATÒRIA  
  
Única. Derogació normativa  
Es deroga el Decret 153/2015, de 18 de setembre, del Consell, pel qual es va aprovar el Reglament orgànic i funcional de la Conselleria d'Hisenda i Model Econòmic.  
Així mateix, queden derogades totes les disposicions del mateix rang o d'un rang inferior que s'oposen a aquest decret  
  
  
  
DISPOSICIONS FINALS  
  
Primera. Modificació de l'article 14 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Es modifica l'article 14 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat: que queda redactat en els termes següents:  
  
Article 14. De la Secretària Autonòmica de Model Econòmic i Finançament  
La Secretària Autonòmica de Model Econòmic i Finançament assumeix les funcions que li atribueix l'article 68 de la Llei 5/1983, de 30 de desembre, del Consell, en matèria d'impuls de la reforma del sector públic de la Generalitat i del model econòmic, impuls de la millora del finançament de la Comunitat Valenciana i negociació de la reforma del sistema de finançament autonòmic, projectes i fons europeus i patrimoni de la Generalitat.  
2. De la Secretaria Autonòmica de Model Econòmic i Finançament depenen els òrgans directius següents:  
a) Direcció General del Sector Públic, Model Econòmic i Patrimoni  
  
Assumeix les funcions de planificació, coordinació i reestructuració del sector públic empresarial i fundacional i consorcis no sanitaris adscrits a la Generalitat, les de seguiment i control d'aquestes actuacions i les relatives al nou model econòmic, així mateix, patrimoni de la Generalitat la seua gestió immobiliària i econòmica; i el parc mòbil de la Generalitat.  
b) Direcció General de Finançament i Fons Europeus  
Assumeix les funcions en matèria de coordinació del finançament europeu, control i coordinació d'ajudes europees a la Comunitat Valenciana, promoció del desenvolupament regional en el marc de polítiques regionals de la Unió Europea, fons europeus, així com la seua verificació i control, autorització i control de la participació de la Comunitat Valenciana en projectes europeus.  
  
Segona. Desplegament reglamentari  
Es faculta a la persona titular de la conselleria competent en matèria d'hisenda i model econòmic per a dictar totes les disposicions que requerisquen el desplegament i l'execució d'aquest decret, en compliment de les disposicions de la Llei 5/1983, de 30 de desembre, del Consell.  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 25 de novembre de 2016  
  
El president de la Generalitat,  
Ximo Puig i Ferrer  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI